text:
Inkuru ya 11
Umukororombya Wa Mbere
UZI igikorwa cya mbere Nowa yakoze igihe we n’umuryango we bavaga mu nkuge? Yatuye Imana ituro. Iyi shusho irakwereka Nowa arimo atamba igitambo. Yatanze iryo turo ry’amatungo ngo ashimire Imana kuba yararokoye umuryango we mu mwuzure w’isi yose.
Ese Yehova yaba yarishimiye icyo gitambo? Yego rwose. Kandi yanasezeranyije Nowa ko atari kuzongera kurimbuza isi umwuzure.
Bidatinze, isi yarumutse maze Nowa n’umuryango we batangira ubuzima bushya hanze y’inkuge. Imana ibaha umugisha irababwira iti ‘mwororoke, mugwire maze mwuzure isi.’
Ariko nyuma y’aho, abantu bari kumva iby’umwuzure bashoboraga gutinya ko icyo cyago cyakongera kubaho. Ni yo mpamvu Imana yabahaye ikimenyetso cyari kuzajya kibibutsa isezerano ryayo ryo kutazongera kurimbuza isi umwuzure. Waba uzi icyo ari cyo? Ni umukororombya.
Iyo imvura imaze kugwa maze izuba rikava, ni bwo umukororombya ukunze kugaragara. Umukororombya ugira amabara menshi kandi meza. Ese waba warawubonye? Kandi se witegereje uyu uri kuri iyi shusho?
Imana yaravuze iti ‘ntanze isezerano ry’uko abantu n’inyamaswa bitazongera na rimwe kurimbuzwa umwuzure. Nshyize umukororombya wanjye mu bicu. Umukororombya nugaragara, nzajya nywubona maze nibuke isezerano ryanjye.’
Bityo rero, ni iki umukororombya utwibutsa? Utwibutsa isezerano ry’Imana ryo kutazongera kurimbuza isi umwuzure.
Itangiriro 8:18-22; 9:9-17.


c: text/html

text:
Mugihe ubuyobozi bw’ akarere ka Ngoma bwihanangiriza abagatuye gukoresha abana bari munsi y’ imyaka 16 mu ngo, bamwe mu babakoresha bavuga ko babiterwa nuko baba babatabaye kuko baba ntahandi baba.
Hashize iminsi mike mu karere ka Ngoma hakozwe umukwabu maze inzererezi nyinshi,abakoresha ibiyobyabwenge ndetse n’amabandi barafatwa.
Muri iki gikorwa umuyobozi w’akarere ka Ngoma Nambaje Aphrodise yaboneyeho no gutanga ubutumwa bw’uko umuntu uzafatanwa umwana muto amukoresha mu rugo azabihanirwa.
Nubwo ariko ubuyobozi budahwema kwiyama abantu bakoresha abana bakiri bato mu ngo kuko baba bagombye kuba bari mu mashuri,usanga hakiri bamwe babakoresha.
Bamwe mubo twegereye ngo batubwire impamvu babona itera abantu gukoresha abana bato kandi baziko bibujijwe, batubwira ko hari ababakoresha ari mu rwego rwo kubafasha kuko ngo ntaho baba bafite baba.
Umwe mubo twaganiriye yagize ati”Hari igihe umwana agutakira wareba ugasanga ari imfubyi ntaho agira aba, bityo ukaba umufashe unareba ko nta mico mibi agira. Iyo usanze ari muzima hari ubwo umujyana mu ishuri akanagukorera.”
Uretse abakoresha aba bana bitwaje ko ari ukubafasha, hari n’ abandi babakoresha kuko ngo iyo bakiri bato batarangara bakora imirimo neza bityo ko abakuru bashobora no kwiba kuko baba batangiye kugira imishinga.
Kuba Wamutunga kumpamvu wumva ko zumvikana cyangwa urundi rwitwazo,umuyobozi w’akarere ka Ngoma yatangaje ko abaturage bakoresha abana batagejeje imyaka 16 bagomba kubireka kuko amategeko abahana ahari.
Mu karere ka Ngoma hakorera cooperative y’abakozi bo mungo. Iyo koperative kugeza ubu ifite abanyamuryango barenga 200. Umuyobozi w’iyi cooperative avuga ko abo bakozi bishyize hamwe mu rwego rwo kubahiriza amategeko baca akarengane kabakorerwa.

robotstxt: allowed

filter: keep


text:
Niba Kagame ari umubyeyi yagombye kwibuka ko na Ingabire nawe ari umubyeyi
Ariko rwose Paul Kagame wakwibutse ko nawe uri umuntu ukora amakosa akanakora ibyiza! Niba Ingabire yaravuze ibibi ukora si ukuvuga ko akwanga ahubwo ashaka ko byakosorwa. Ubu koko uramufunze ubuzima bwe bwose! Harya wowe uzamara imyaka ingahe kuri iyi si? Nibyo Ingabire ni umuhutukazi ukaba umututsi ariko mwese muri abanyarwanda mukaba n’ababyeyi… Reka gukora nka Sinabyaye kuko wowe uzagenda uwo wabyaye asigare.
Ese urwo rubyaro rwanyu (Ingabire and Kagame) ntiruzahura? Koko ubona utabaho utari president? Harya wari umaze imyaka ingahe utari president? Ntiwaryaga ukaryama? Ese ntiwabonye ko Habyarimana wagaragazaga ubushake bucye ngo muve mu buhungiro yapfuye maze wowe wiviriye mu buhungiro ukaba uri president!
N’iki kikwemeza ko umwana wa Ingabire cyangwa undi bafitanye isano atazaba President w’u Rwanda cyangwa kimwe mu bihugu babamo(Harya Obama niba hari abagiriye ise umubyara nabi muri Kenya bifashe bate bumvise umwana we yabaye president of USA???!!!) Reka kwerekana ubugome bukabije kuko n’utarize amategeko muri za Kaminuza ahita abona ko uwo mutegarugori mwamuhimbiye ibyaha kuko yatinyutse kuza ku butaka bw’u Rwanda kwerekana amakosa ukora… Nibyo hari n’ibyiza ukora ugomba gushimirwa ariko ntukishimire ko bagusingiza ngo wakoze ibyiza gusa kandi uri umuntu ukora n’amakosa.
Ihangane urarame ube President w’abanyarwanda bose ureke kwereka abatutsi ko udahari bashira, abahutu ko batazagira amahoro uhari. Ubu koko wumva umutimanama wawe ukubwira ko uri intungane nta muntu n’umwe wigeze wica? Kuki wirirwa wita abandi abicanyi, maze ugatinya ndetse ukanatuka abashaka kukuburanisha ibyaha by’ubwicanyi bikuvugwaho? Njye numva ko niba uri umwere nka president wabyerekana ukirengagiza izo immunity uhabwa n’amategeko ukijyana imbere y’izo nkiko zigushaka ukisobanura cyangwa se wowe urege mu nkiko abo bakwanduriza isura bakwita umwicanyi izo nkiko zikureke koko nuba umwere, njye nemera ko uzaba uri the right person and president wakunga umuryango nyarwanda, otherwise ntwacira urubanza umwicanyi mugenzi wawe cyangwa ngo umukosore amakosa yakoze kandi wenda uyamurusha… Baravuga ngo umunnyi azira undi! So mbere yo kwita abandi abicanyi banza werekane ko wowe nta muntu n’umwe wishe.
Erekana ubutwari ubyerekane cyangwa se nibura uvuge ko uzabyerekana gusa numva iki ari igihe cyo kubikora aho kugira ngo isi yose ihore ivuga ngo uri umwicanyi cyangwa ejo uzavemo umwuka usize urwo rubanza ku mutwe w’urubyaro rwawe… Bijye bivugwa ngo dore umwana wa wa mwicanyi(Bitekerezeho Nyakubahwa). Rwose ntawanze ko uba president(buri wese arabyemerewe)ahubwo twanga ko utumva amakosa ariho ngo uyakosore… Koko iby’i Rwanda bizahore ari gatebe gatoki! Waretse gusubira mu makosa abakubanjirije bakoze. Koko ingabo z’igihugu ziyoborwe n’abantu bava mu bwoko bumwe?
I mean ur generals ntaho bitandukaniye na Habyarimana’s Colonels… Ihangane uhe ikizere abanyarwanda bose bibone mu nzego zose, wikwishisha bamwe ngo utoneshe abandi burya twese turi bamwe nawe warabyiboneye ko abo wita inshuti zawe bose mutavuga rumwe i.e. Lt Gen Kayumba and others… So menya ko abahutu bose batakwanga kandi n’abatutsi bose batagukunda ahubwo wowe kora akazi kawe nka president wa bose abagukunda n’abakwanga aho kuba igihangange… Kuri iyi si ntibishoboka umuntu ni nk’undi… Uravuka ukanapfa, nk’uko utigeze umenya igihe uzavukira nuzakubyara ntuzanamenya igihe uzapfira n’ikizakwica, so gerageza utazagenda witwa ruvumwa. Mugenzi wawe president muri Malawi umutima warahagaze arapfa kandi nta n’ukwezi kwari gushize avuze ko adashobora kwegura akava ku butegetsi nk’uko yari yabisabwe n’abaturage be benshi. Wiboneye ko yasimbuwe n’uwo yari yarahaye akato. Igishimishije n’uko uwo yahaye akato ariwe Mrs Joyce Banda yabyirengagije agashyira ku ruhande amakosa uwo asimbuye yakoze maze agakurikiza amategeko n’ubumuntu Pr Bingu wa Mutharika agaherekezwa akanashyingurwa mu cyubahiro akwiriye. Wumvise se uwo mutegarugori bimubuza kuba ari president of Malawi?
Koko nkuriya mupfakazi wa Habyarimana niba ari nawe wiyiciye umugabo we ntiwareka gukomeza kumujujubya umubuza amahoro aho ari mu mahanga ko nawe ari umubyeyi yari na First lady nk’uko Janet wawe ameze ubu, ese uzi uzasiga Janet n’abana bawe hehe igihe uzaba utakiriho? N’ubwo Habyarimana yaba yarakugiriye nabi mu buzima bwawe byirengagize umuhe icyubahiro cy’uko yabaye president of Rwanda over 20 years uhumurize umuryango we kuko hari abanyarwanda benshi abahutu n’abatutsi babaye kandi bakishimira bimwe mu bikorwa bye. Yewe na Kayibanda ukamukorera ibyo ndetse n’umwami nk’umuntu ufite icyo avuze ku muryango Nyarwanda hakigwa uko yahabwa icyubahiro cye bijyanye n’igihe tugezemo n’uko ubuzima bw’igihugu bwifashe.
Ibyo bikunze byajyana n’ihumure ku banyarwanda bose maze guca ubuhunzi uvuga bikikora nta n’uwo ugiye guhamagara. Rwose president twe tubura iki ngo dukore nk’aba Malawi baretse kurwanira ubutegetsi bakumva ko igihugu kibuze umuyoboze maze bakareka kumena amaraso bakumvikana kandi bafite byinshi bibatandukanya mu moko yabo anyuranye. Erekana impuhwe n’ubumuntu ntakizatuma udakomeza kuba Maj Gen, President, Army high commander.
Byavanaho gatebe gatoki yokamye igihugu cyacu kuko tutabeshye ubu mu Rwanda ubwoko bw’abahutu ntibwiyumva mu byiza igihugu gifite bwibona ku ruhande nk’uko abatutsi mwari mu meze ku bwa Kayibanda na Habyarimana…Kuki wasimbuje ikosa irindi?
Ubu hazabeho undi Kayibanda cg Habyarimana kugirango abahutu bibone mu gihugu maze abatutsi bongere bibone ku ruhande???? Koko nibyo ushaka??? Nawe reba icyakorwa iyo gatebe gatoki icike, kandi nzi neza ko twese abanyarwanda twazajya tukuvuga ibigwi n’abagukomokaho bagasigarana uwo murage. Ndagira ngo ndangize nkwisabira kureka Ingabire akisanzura kuko nta wundi wahindura ibiri mu gihugu atari umuyobozi wacyo. Imana ikurinde.
Anonyme


text:
Nyuma yo gushyira indirimbo ya mbere ihimbaza Imana kuri Album Umugisha igakundwa akomeje gukora izindi zishimira Imana kuri buri Album.
Mu kiganiro na IGIHE King James yagize ati: “Kuva bampamagara bambwira ko indirimbo yanjye “Mana ikomeye” yatowe n’abantu besnhi kuri Radio byampaye izindi mbaraga, mfata icyemezo cyo gushyira nibura indirimbo imwe kuri buri Album ishimira Imana”.
Nyuma y’indirimbo “Mana ikomeye” yakunzwe n’abantu mu zihimbaza Imana, King James yaje kwesa umuhigo ubwo yakoraga indi ndirimbo yise “Yesu Nzajya ngushima” ,ndetse na “Birasohoye” yaririmbanye na Bahati kuri Album “Umuvandimwe” na “Biracyaza”.
Ruhumuriza James uzwi cyane nka King James mu ndirimbo ziganjemo iz’urukundo, yakuze aririmba indirimbo zihimbiza Imana. Akaba asanzwe anafite indirimbo zimwe na zimwe za kera zihimbaza Imana yahimbye ubwo yigaga mu cyiciro rusange cy’amashuri yisumbuye.


text:
Mu rwego rwo kworohereza abantu kuyoboka no kuyobora ababagana, mu Mujyi wa Kigali harimo kurangizwa igikorwa cyo gushyiraho ibyapa by’amazina y’imihanda mu gice cyatangiriweho cy’ahafatwa nk’umujyi (urban area).
Nk’uko tubikesha Ubuyobozi bw’Umujyi wa Kigali, igikorwa kirasozwa mu mirenge yahereweho mu turere tugize Umujyi ni ikurikira:
a) Akarere ka Gasabo hari Umurenge wa Gisozi, Kacyiru, Kimihurura, Kimironko, Kinyinya na Remera.
b)Akarere ka Kicukiro ni Umurenge wa Gatenga, Gikondo, Kagarama, Kanombe, Kicukiro, Kigarama, Niboyi na Nyarugunga.
c) Akarere ka Nyarugenge hari Umurenge wa Gitega, Muhima, Nyakabanda, Nyamirambo, Nyarugenge na Rwezamenyo.
Amazina y’imihanda agizwe n’impine y’inyuguti ebyiri zakumvikana mu buryo bworoshye nk’Akarere ko mu Mujyi wa Kigali umuhanda uvugwa uturukamo (KG: Kigali/Gasabo, KK: Kigali/Kicukiro, KN: Kigali/Nyarugenge) zikurikiwe n’umubare uranga uko imihanda ikurikirana bitewe n’aho buri wose uturuka. Bishingirwaho mu kuyikurikiranya ku rutonde bityo aho bishoboka ko ikurikirana bikurikije imibare byorohereza abantu kuyoboka.
Imihanda igabanijemo ibyiciro 3:
Imihanda minini (Boulevard/Road) igaragazwa n’ikirango cya: Rd mu nguni y’icyapa ahahera hejuru imbere y’izina ry’umuhanda;
Imihanda iciriritse ihuza iminini n’imito (Avenue) igaragazwa n’ikirango cya: Av mu nguni y’icyapa hejuru imbere y’izina;
Imihanda mito yo muri "Quartiers"(Street) irangwa n’ikirango cya: St mu nguni yo hejuru imbere y’izina.
Buri rugo ruzajya rumenyeshwa umuhanda ruriho munyandiko izajya itangwa n’ubuyobozi bw’ibanze.
Iki gikorwa kizakurikirwa n’ishyirwaho rya numero ziranga ingo z’abaturage n’ibigo bitandukanye byo muri iki gice cy’umujyi guhera mu kwezi kwa gatatu (Werurwe) 2013.
Mu gihe kitarenze amezi atatu (ni ukuvuga kugeza mu kwezi kwa Gicurasi 2013) buri nyubako iri ku muhanda igomba kuba yamaze gushyirwaho nomero iyiranga.
Buri nyubako ifite nomero yagenewe bitewe n’igice cy’umuhanda iherereyeho kandi itangwa hakurikijwe uburyo bw’ikoranabuhanga bwakorewe inyigo n’inzobere zabiteguye. Nomero ijya ku nyubako yanditse ku cyapa cyabugenewe.
Imiterere y’icyapa cya nomero y’inyubako:
Icyapa kiranga inyubako
Icyapa cya nomero iranga inyubako gikoranye ubuhanga no mu bikoresho byubahirije ubuziranenge n’ibipimo byashyizweho, gisomeka neza ku buryo bugaragara ku manywa na nijoro kimuritsweho.
Icyapa gisanzwe gifite santimetero mirongo ine (40 cm) z’uburebure na santimetero makumyabiri n’eshanu z’ubugari ( 25cm) nk’uko amabwiriza y’Inama Njyanama y’Umujyi wa Kigali yo ku wa 15 Mutarama 2012 abiteganya.
Amazina mashya y’imihanda na nomero nshya ziranga inyubako mu Mujyi wa Kigali, birasimbura ubundi buryo ubwo ari bwo bwose bwari busanzwe bukoreshwa.
Uko nomero y’inyubako iboneka
Icyapa cya nomero iranga inyubako gikorwa kikanashyirwa ahabugenewe ku irembo rikuru (cyangwa umuryango mukuru) rireba ku muhanda ku nyubako, ku burebure hagati ya metero imwe n’igice (1,5m) na metero ebyiri n’igice (2,5m), bikozwe na Rwiyemezamirimo wabitsindiye mu ipiganwa ryakoreshejwe n’Umujyi wa Kigali.
Umurenge inyubako iherereyemo uha buri nyubako nomero iyiranga.
Buri wese ashyirirwaho icyapa cya numero iranga inyubako ye mu gihe kitarenze iminsi itanu akimara kwishyura amafaranga y’ikiguzi cyayo.
Igisabwa abaturage
1. Abantu bose bafite inyubako ziri ku muhanda mu bice byavuzwe hejuru birebwa n’iyi gahunda, barasabwa kwitabira gushyiraho numero yabugenewe iyiranga.
2. Abantu barasabwa kwitegura kwishyura amafaranga 12 000 Frw yishyurwa icyarimwe ku cyapa kimwe cya numero iranga inyubako.
3. Buri wese arasabwa kubungabunga no kurinda nomero y’inyubako ye ikaramba kuko yakozwe mu buryo izamara igihe kirenga imyaka irindwi (7).
4. Abantu bose barasabwa kurinda no kubungabunga ibyapa by’amazina y’imihanda aho cyangijwe cyangwa kivanyweho, abatuye Umudugudu bakihutira gutanga umuganda wo kwishyura ikiguzi cyo kugisimbuza, mu gihe uwacyangije atamenyekanye ngo acyishyure.
Ubuyobozi bw’Umujyi wa Kigali.


text:
Umuhuzabikorwa w’itorero mu Karere ka Gakenke, Karekezi Joseph.
Umuhuzabikorwa w’itorero mu Karere ka Gakenke, Karekezi Joseph atangaza ko urubyiruko rwarangije amashuri yisumbuye ruzatangira itorero ryo ku rugerero tariki 21/01/2013 bakazakora ubukamburagabutandukanye n’isuku n’isukura.
Mu nama yo kuri uyu wa kabiri tariki 15/01/2013, Karekezi asobanura ko urwo rubyiruko ruzakora ubukamburambaga ku kurwanya sida, ibiyobyabwenge, kugira ikayi y’imihigo y’umuryango, kuringaniza urubyaro, isuku n’isukura ndetse n’imirimo y’amaboko irimo gutunganya ubusitani bw’ibiro by’imirenge n’utugari.
Bazacukura ibyobo bifata amazi, batere ibiti mu materasi yakozwe mu midugudu y’ikitegererezo ndetse banakore akarima kamwe k’igikoni k’umuryango utishoboye muri buri kagari.
Muri icyo gihe cy’amezi atatu, urwo rubyiruko ruzabarura abantu batazi gusoma no kwandika runabakangurire kugana amasomero.
Ubukangurambaga buzakorerwa mu midugudu nyuma y’umuganda n’inama zitandukanye zihabera. Ubwo butumwa bw’ubukangurambaga buzagezwa no ku bantu bahurira ku dusentere cyane cyane nyuma ya saa sita.
Abanyamabanga nshingwabikorwa basabwe gukurikirana icyo gikorwa kizamara amezi atatu. Buri murenge wagenewe ingengo y’imari ingana n’ ibihumbi 400 buri mezi atatu byo gufasha imigendekere myiza y’icyo gikorwa.
Urubyiruko rwarangije amashuri yisumbuye rwasoje itorero icyiciro cya mbere mu kwezi k’ukuboza 2012.


text:
Umuhanzi mu ndirimbo zihimbaza Imana Bobo Bonfils arashimira cyane Imana kubera ibyiza abona imaze kumugezaho by’umwihariko ku myaka 27 amaze avutse.
Ubwo twaganiraga tumubaza ubutumwa yatanga ku munsi yizihizaho isabukuru ye y’imyaka 27 amaze avutse dore ko yavutse ku itariki 24.3.1987, uyu muhanzi umaze kumenyekanaho gutebya yabanje adutangariza ko ikintu cya mbere kimushimishije ari uko noneho ashobora kujya gusezerana.
Yagize ati: “Nabaye umuntu mukuru, ubu nanjye nemerewe kuba najya muri komini nkagira icyo mvuga!”
Nubwo ariko yavuze atyo, yakomeje atubwira ko atarabona umukunzi bityo bikaba bikimubereye imbogamizi kuko atajya muri “komini” ari wenyine atarabona umukunzi.
Yagize ati: “Ndacyashakisha umukunzi sindabona uwo duhuza, burya ni ibintu bisaba kubanza kwitonda…”
Bobo Bonfils yakomeje ashimira Imana agira ati: “Ndashimira Imana ibyiza byose igenda inkorera, ndayishimira intambwe zose imaze kunteza, ndayishimira aho ngeze muri muzika kuko aho ngeze muri muzika ni kure ndetse ndanayishimira no mu buzima busanzwe kubyo ikomeza kunkorera.”


text:
Umusaza ari kwandika
Abageze muzabukuru bo mu karere ka Gicumbi bagannye amasomero y’abakuze, bavuga ko kumenya kubara gusoma no kwandika bizabafasha kugera ku majyambere arambye kuko bibajijura bakamenya uburyo bakwiteza imbere.
Abigira mu isomero ry’abakuze bo mu murenge wa Rukomo mu karere ka Gicumbi twaganiriye kuri uyu wa 14/5/2014 bavuga ko ubu bamaze kugera ku ntambwe ishimishije nyuma yo kumenya kubara gusoma no kwandika.
Mukantaganzwa Dorocella avuga ko mbere ataramenya kubara gusoma no kwandika babagaho nk’impumyi ariko ubu yamenye uburyo bwo gucuruza amafaranga yahwe n’undi muntu akayabyaza inyungu nyuma akaza kuyasubiza uwamugurije bityo bityo, hanyuma akabasha gutunga urugo.
Nzaramba Ananias we avuga ko mbere ataramenya gusoma, kubara no kwandika yatinyaga kujya mu bantu ndetse ngo abaturage bamugiriraga icyizere cyo kumutora ngo abe yabayobora kubera ubwitonzi babaga bamuziho, ariko agatinya kubera kutamenya kubara, gusoma no kwandika.
Umukecuru w’imyaka 48 Saverine Mukankaka we ngo ubu ashobora gucunga imitungo y’urugo rwe kuko ubu azi neza kumenya kubara imyaka yejeje mu murima akamenya gukuramo iyo bazarya ndetse n’iyo yahunika.
Abiga gusoma bakuze bavuga ko gahunda y’amasomero y’abakuze ari nziza kuko izabafasha cyane kumenya byinshi ndetse ngo ntibagomba gusigara mu iterambere nubwo bakuze.
Kwigisha gusoma, kwandika no kubara byakorwaga mu karere ka Gicumbi, ariko ngo wasangaga buri wese yiyigishiriza mu buryo bwe, nta guhuriza hamwe, ndetse ngo no gusuzuma imitangirwe y’izo nyigisho bikagorana nk’uko byagarutsweho n’ushinzwe uburezi mu murenge wa Rukomo Mukarugina Dancille.
Avuga ko gusuzumira hamwe imfashanyigisho bizatuma habaho imikorere inoze kandi n’isuzuma rikorwe neza “ Igikorwa cyo kwigisha gusoma, kwandika no kubara cyakorwaga ariko abantu babikoraga ku buryo butandukanye, uburyo bwo kubaza ntibuhure, amasuzumabumenyi agatandukana, bityo bigatuma hatamenyekana neza urwego abize bagezeho.
Ati “Ariko noneho ubwo hafashwe gahunda ko bizajya bisuzumirwa hamwe bizatuma abantu biga neza, babazwe neza hose mu karere, kandi hamenyekane aho bahagaze mu kwiyungura ubumenyi ”.
Ibi asanga bizagirira akamaro abazaba barakurikiye amasomo yabo ndetse bitume akarere kagera ku iterambere kuko buri wese muri abo bazaba barangije kwijijura bazaba babasha kuba buri wese yakora uturimo twinshi kandi dutandukanye.


text:
Igiterane kidasanzwe cy’imbaraga z’Imana zikiza abarwayi kuri ULK
Mu Rwanda ibikorwa by’iyobokamana bikomeje kwiyongera. Nyuma ya Rwanda Shima Imana, umuvugabutumwa Emmanuel Rudasingwa nawe yateguye igiterane kidasanzwe cy’imbaraga z’Imana zikiza abarwayi.
Kuri tariki ya 7 kugeza ku tariki ya 8/09/2013 kuri ULK hazaba igiterane cyo gusengera abarwayi bose nkuko abari kubitegura harimo Muvunyi Sam ngo yewe na Sida izakira, abamugaye bakire, na za karande zose zikire.
Nkuko Emmanuel yabitangaje ngo mu iyerekwa yahawe n’Imana yamutegetse gukora icyo giterane akareka kwishora mu bucuruzi ahobwo agakomeza agakora umurimo w’Imana, cyane ategura igiterane cyo kuyiramya kandi asengera abarwayi bagakira. Ngo yemeye kumvira Imana nkuko Abraham nawe yemeye gutamba Isaka umwana umwe yari afite.
Uko Yesu yara ari kera n’uyu munsi niko ari niyo ntego y’icyo giterane. Iki giterane kizaba iminsi ibiri kikazajya gitangira buri saa munani. Emmanuel akaba yasoje ikiganiro gito twagiranye agira ati “Ni koko u Rwanda rufite Imana”.
Nsanzabera Jean Paul/Patrick Kanyamibwa
Rwandastar.net
–


text:
Rubaya –Kwigishwa kubanza gutegura imishinga muri VUP bituma babasha kwishyura bitabagoye
Muri gahunda yo kuvugurura imibereho y’abaturage batuye mu mirenge y’icyitegererezo ikorerwamo na gahunda ya VUP abaturage bavuga ko kubanza kwigishwa gutegura imishinga ibyara inyungu bituma babasha kwishyura neza bitabagoye.
Bamwe mubaturage bakorana na VUP yo mu murenge wa Rubaya mu karere ka Gicumbi bavuga ko kugirango iyi mishinga yabo itazahomba babanza kwigishwa uko ikorwa nuko bayibyaza inyungu nk’uko Ntagungira Leonard abitangaza.
Nyamara nubwo bamwe bavuga ko babanza kwigishwa uko bagomba kuyakoresha n’icyo bazayakoresha usanga bamwe muribo bayapfusha ubusa ntibayakoreshe icyo yateganyirijwe ahubwo bakayajyana mu bindi bitateganyijwe, kwishyura ayo mafaranga bikabagora.
Abaturage bafashe ayo mafaranga ntibayishyure, umuyobozi wa VUP mu murenge wa Rubaya avuga ko bazabishyuza byakwanga bakabajyana mu nkiko nk’uko Hanji Paul umuyobozi wa VUP mu murenge wa Rubaya abivuga.
Ati “ Abo dushaka gushyira mu bunzi no mu nkiko ni babandi binangiye badashaka kwishyura cyangwa gukoresha inguzanyo icyo bayiherewe kuko ayo mafaranga azaguma mu murenge akajya ava kuri bamwe ajya kubandi”.
Gahunda ya VUP ni gahunda ya leta ikorera mu gihugu hose ikaba igamije kuzamura imibereho y’abaturage, iyi gahunda yibanda mu mirenge igararaga ko ikennye kurusha iyindi.
Muri iyi gahunda abaturage bakaba bahabwa imirimo itandukanye yo gukora kugirango bahembwe ndetse banitabire gukorana na banki ari nako babonamo inguzanyo.


text:
Ikigo cy’ Igihugu cy’iterambere RDB cyakiriye abashoramari basaga 10 bo mu gihugu cya Suwede baje kuganira n’u Rwanda ku buryo bazashora imari mu by’ingufu bakazanakorana n’izindi nzego zitandukanye zirimo ubuhinzi.
Tony Nsanganira ,Umuyobozi wungirije wa RDB, yatangaje ko aba bashoramari baje kureba amahirwe ari mu Rwanda mu gushora imari mu ngufu zitanga umuriro w’amashanyarazi.
Charlotte Kalin, Umuyobozi uhagarariye ubucuruzi mu gihugu cya Suwede, yavuze ko baje kureba uburyo bazashora imari mu ngufu za gaz méthane no mu ngufu zitangwa n’amazi.
Brigitta Piippola, ushinzwe ubuhahirane hagati y’ ibihugu bya Afurika y’Iburasirazuba na Suwede, yagize ati, « Twifuza kugirana ubufatanye burambye n’u Rwanda mu kuzamura umusaruro uturuka ku ngufu kuko ingufu ari ingenzi mu iterambere ; tuzakorana mu kubona ingufu zituruka ku mirasire y’izuba, n’ingufu zitangwa n’amazi.»
RDB ivuga ko mu mwaka wa 2017 u Rwanda ruzaba rufite abashyoramari bo mu bigo byigenga bari ku kigereranyo cya 90% mu by’ingufu. Ingufu ziteganyijwe kuzava ku mwanda w’abantu n’amatungo zizaba zingana na 86%.


text:
Kuva ibikorwa by’urugerero bitangiye mu matariki 22/1/2013, intore z’urubyiruko rurangije amashuri yisumbuye; zatangiye gukorana n’abaturage babafasha muri gahunda zitandukanye, cyane cyane izirebana n’imibereho myiza n’iterambere. Ibyo byatumye zirushaho kwinjira mu buzima busanzwe no kumenyana n’abaturanyi.
kuri uyu wa kane tariki 7 gashyantare 2013 habaye umuganda wo kubaka ibiro by’akagari ka Masaka, ho mu murenge wa Rugarika. Uyu muganda witabiriwe n’intore ziri ku rugerero , maze abaturage batungurwa no kubona urubyiruko rwize rwitabira umuganda kandi ruwukorana ubushake.
Nk’uko abaturage babivuga, ngo ubusanzwe urubyiruko rwize ntirukunze kwitabira ibikorwa by’inyungu rusange nko mu nama cyangwa umuganda. Kuri ubu ngo babonye ibyo abarangije amashuri barimo gukora ari agashya kuko babasura no mu ngo za bo bakabaganiriza.
Ku ruhande rw’intore, nazo zihamya ko ibikorwa by’urugerero byabafashije kurushaho kwinjira mu buzima busanzwe, bamenyana n’abaturanyi ndetse bakabafasha gukemura ibibazo byugarije uduce batuyemo.
Kanyamibwa Jean de Dieu na Murangwayire Clenia ni intore ziri ku rugerero. Zitangaza ko mu bikorwa bamaze gukora bungukiyemo byinshi ; birimo gushyikirana n’abaturage bagafatanya gukemura ibibazo biri mu duce batuyemo. Bitandukanye na mbere aho abaturage babonaga umuntu wize bakibwira ko abasumbye.
Kuva zitangiye urugerero, izi ntore zimaze gukora ibarura ry’ingo zigize utugari zituyemo, gukora ubukangurambaga ku kurwanya Sida n’ibiyobyabwenge, zifatanya n’abaturage mu nama rusange no mu muganda; kandi ziyemeje gukomeza kuba hafi ya bo na nyuma y’urugerero zizamaramo amezi atatu.


text:
Nimugire Amahoro !
Bashyitsi bahire,
Murakaza neza ku rubuga rwa « Fondation Kizito Mihigo pour la Paix (KMP) ».
Turi umuryango utagengwa na Leta kandi udaharanira inyungu, ugamije gukoresha ubuhanzi mu bikorwa byo KWUBAKA AMAHORO NYUMA YA JENOSIDE. Ibikorwa byacu bishyigikira Kwibuka, Kwifatanya n’abababaye, Gutoza abantu kubabarira, Ubwiyunge n’Ubumwe, Agaciro nyako ka muntu, ubutagoma, Uburere mboneragihugu, n'Imiyoborere myiza.
Kizito Mihigo washinze uyu muryango, ni umunyamuzika gatorika, wacitse ku icumu rya jenoside yibasiye abatutsi. Nyuma yo kwiyemeza gufata ubuzima bwe n’ibihangano bye akabyegurira ibikorwa bitanga ubutumwa bw’Imbabazi n’Ubwiyunge mu banyarwanda, mu mwaka wa 2010 havutse uyu muryango ufite izina rye, kugira ngo umutere ingabo mu bitugu, ibyo bikorwa by’amahoro n’ubuvandimwe birusheho kwaguka no gushinga imizi mu bantu.
Intego y'uyu muryango rero, ni ugukoresha ubuhanzi bunyuranye (Muzika, Imbyino, Amakinamico, Imivugo, Sinema n’ibindi) mu kubiba izo ndangagaciro ntangamahoro mu bantu.
KMP ifite Ubuzima gatozi No 51/08.11 bwatanzwe na Minisiteri y'Ubutabera ku itariki ya 8 Mata 2011, bushimangirwa n'Ikigo cy'Igihugu cy'Imiyoborere (RGB) hakurikijwe itegeko rishya No 04/2012 ryo kuwa 17/02/2012 rigenga imiryango itari iya Leta.
Waba umunyarwanda cyangwa umunyamahanga ukunda amahoro, waba umuhanzi cyangwa umukunzi w'ubuhanzi, waba umukristu, umuyisiramu cyangwa se utemera Imana, mwese tubahaye ikaze kuri uru rubuga nyamukuru rw’umuryango KMP.


text:
Murakaza neza ku rubuga rwa Internet rw’Abagorozi !
Mu by’iyobokamana, kugorora si uguhimba ibishya, ahubwo ni ukugarurira ikintu ishusho yacyo ya katanga ka mbere Imana yagihaye ikigihanga. Ni ukongera guha agaciro amahame y’ubutumwa bwiza yahoze ayobora abizera Imana, ariko akaba yari yarakuweho.
Ubugorozi buje kugorora ibyagoretswe n’abantu muri rusange no gukuraho ubuyobe bwazanywe n’amadini, kuko « Abayobora aba bantu barabayobya, kandi abo bayoboye bararimbuka » (Yesaya 9 :16/15).
Imana ishaka kwereka abantu umugambi n’intego ibafitiye, kuko twese dusangiye kuba abantu, « Kandi yaremye amahanga yose y’abantu bakomoka ku muntu umwe, ibakwiza mu isi yose. Ni na yo yashyizeho ibihe by’imyaka ko bikuranwa uko yategetse, igabaniriza abantu ingabano z’aho batuye, kugira ngo bashake Imana ngo ahari babashe kuyibona bakabakabye, kandi koko ntiri kure y’umuntu wese muri twe, kuko ari muri yo dufite ubugingo bwacu, tugenda turiho, nk’uko bamwe bo mu bahimbyi b’indirimbo banyu bavuze bati ‘Turi urubyaro rwayo’ »(Ibyakozwe n’Intumwa 17 :26-28). Dutuye ku isi yaremwe n’Imana, n’ibiyuzuye byose, n’abayibamo bose (Zaburi 24:1 ; 100:3).
Umugabane munini w’abantu ni uwemera koImana iriho (Zaburi 65:5(6)-13(14)). Ibyayo ni inyungu ya twese.
Ariko kandi, isi ya none irwaye ubuyobe. Kandi isi ihumanijwe n’abaturage bayo kuko bishe amategeko, bagahindura ibyategetswe, bakica n’isezerano ridakuka. Isi iramenetse, isi irayaze, isi iranyeganyejwe cyane. Isi izadandabirana nk’umusinzi kandi izanyeganyezwa nk’ingando, igicumuro cyayo kizayiremerera, kandi izagwa ye kongera kubyuka.(Yesaya 24 :5, 19-20).
UMUTI WAYO NI UBUGOROZI, budusaba kumvira Imana kimwe, no kuyikorera kimwe. Burasaba abantu kureka ibyagoramye bukabategeka gukurikiza ibitunganye. Mu yandi magambo, buje “… kurandura no gusenya, kurimbura no kubika, kubaka no gutera imbuto.” (Yeremiya 1:10).
TUBIFURIJE GUFASHWA N’UMWUKA WERA NO KUGIRA UMUGISHA W’IMANA.


text:
Rwanda | Rulindo: abanyamabanga nshingwabikorwa b’utugari bongerewe ubumenyi.
Abanyamabanga nshingwabikorwa b’utugari bo mu karere ka Rulindo bamaze iminsi ibiri bahugurwa na RALGA , ku bintu bitandukanye bijyanye n’ishingano zabo mu kazi bakora .
Mu byo bahuguwemo, ngo harimo ibyo bari batuwe bazi ,harimo kandi ibindi bishyashya batari bazi ,bamwe muri bo bavuga ko hari ubwo inzego zibakuriye zabagonganishaga, kubera kutamenya ko hari ibyo bafitiye uburenganzira bwo gukora.
Ingabe Issa ,umunyamabanga nshingwabikorwa w’akagari ka kigarama gaherereye mu murenge wa masoro,Yagize ati “nyuma yo kumara iminsi ibiri ndi mu ishuri ,ndahamya ko hari ubumenyi bwinshi mpungukiye ,kandi hari n’ibindi mpakuye ntari nzi ko biri mu nshingano zanjye.”
ubu rero icyo ngiye gukora, ni ukongera imbaraga mu kazi, by’umwihariko ntanga service nziza, nk’uko biri mu nshingano zanjye.”
Akomeza atanga urugero rw’ukuntu inzego zibakuriye zabagonganishaga mu kazi,ariko ngo bamenye neza uburenganzira bwabo ,kuko nta kwivanga mu kazi.
Akimana Bibiyana umunyamabanga nshingwabikorwa w’akagari ka nvuzo,
ati”amahugurwa nyakuyemo kunoza service ‘kubahiriza hagunda za leta ,gukura abaturage mu bukene, Ingamba ni uko ngiye kuzamura iterambere ryihuse umuturage mukure ahantu mugeze ahandi kuko ari twe tuba turi hafi y’abaturage nitwe tuba tuzi imibereho yabo cyane kurusha inzego zindi zo hejuru.
Muragwa Vincent impuguke mu guhugura abayobozi b’inzego z’ibanze Yagize ati “hari ibyo batari bazi hari n’ibyo bazi ,tuba tugira ngo tubongerere ubumenyi ikindi ni uko bahura bakigiranaho kuko ntibaba banganya ubumenyi mu bijyanye n’imiyoborere y’inzego z’ibanze”
Mu byo bahuguwe harimo ibijyanye no kurangiza imanza,ubusanzwe bikorwa n’abanyamategeko babigize umwuga ariko ubu abanyamabanga nshingwabikorwa b’utugari bashobora kurangiza imanza.
Muragwa avuga ko Aba bayobozi ngo bateye intambwe ikomeye.ikirushijeho kandi ngo barushijeho kwigirira icyizere ngo kuko hari ibyo bakoraga bashidikanya.
umuyobozi w’akagari ni we muyobozi wo hasi witwa umukozi wa leta ,ngo akaba ari muri urwo rwego agomba kugira ubumenyi buhagije mu miyoborere myiza.
RALGA,yatangije amahugurwa ku bayobozi b’ibanze tariki 14/9/2012, imuhanga. RALGA kandi yanahubatse ikigo cyo guhuguriramo abayobozi bo mu nzego z’ibanze, ikigo kitwa Local Government Institute.


text:
Kuri uyu wa Gatandatu tariki ya 15/12/2012 kuva saaa kumi n’ebyiri nibwo hazaba Inyarwanda Hangout Fanies III, izabera muri Liz Bar and Restaurant, muri iki gikorwa hakaba hazanagaragaramo abahanzi baririmba indirimbo zihimbaza Imana nka Dominic, Murara, Columbus, Bobo, Patient Bizimana, Alarme Ministries, Claude Ndayishimiye, Mugabe Assiel, Moise Bandora, Naphtal n’abandi benshi. Twaganiriye na bamwe muribo bagira icyo badutangariza :
Dominic Nic mu magambo ye yagize ati « Nishimiye kuzaboneka muri ibi birori biduhuza n’abahanzi bagenzi bacu hamwe n’abakunda indirimbo zacu muri rusange, mbifurije Noheli nziza n’umwaka mushya muhire wa 2013, mbabwira nti muendeleye kupanda ju paka juu kwa mwaka mupya wa 2013. » Uyu muhanzi kandi ari mubazasusurutsa abazitabira bino birori.Murara Jean Paul yagize ati « Nubwo haciyeho imisni ntaboneka kubera akazi, ariko nanjye nzitabira Inyarwanda Hangout Fanies III, mu rwego rwo gusabana n’abakunzi banjye. Kandi mboneyeho no kwifuriza abanyarwanda bose Noheli nziza n’umwaka wa 2013 mutagatifu »
Patient Bizimana mu magambo ye nawe akaba yagize ati « Ni ubwa mbere nzaba nitabiriye Inyarwanda Hangout Fanies III kuko izindi nshuro yabaga ndi i Rubavu. Ndumva nishimye cyane kuko igikorwa nkicyi ntago cyiboneka kenshi mu buzima aho duhura n’inshuti zacu, y’aba aba fanies, abanyamakuru, abahanzi batandukanye n’abandi bantu besnhi kandi bikabera ahantu hamwe icya rimwe »
Bobo Bonfils yagize ati « Nditeguye gusabana n’abakunzi banjye n’abakunda ibihanga bya gospel muri rusange no kubashimira uburyo bakomeje kutugaragariza ko badushigikiye, ndetse tukabona uko tubabwira ko tubakunda.
Claude Ndayishimiye umwe mu bayobozi ba Radio Autantic akaba umu Model, Mc ndetse akanaririmba anabyina Kinyarwanda mu itsinda Ihirwe Style, nawe yatubwiyeko azagaragara mu Inyarwanda Hangout Fanies III kandi ndabiziko tuzagira ibihe byzia uriya munsi.
Colombus umuyobozi w’itsinda Capstone wamenyekanye cyane kuri « Rataya » injyana nshya yahimbye hamwe nindirimbo n’aganze, nawe yadutangarijeko azaboneka muri Inyarwanda Hangout Fanies iraba kuri uyu wa gatandatu kandi ashimira cyane Inyarwanda Ltd itegura igikorwa nkiki gihuza abantu benshi hamwe kandi bafite aho bahuriye.
Patrick Kanyamibwa


text:
Guverineri w’intara y’amajyaruguru atangaza ko muri iyo ntara hagiye kujya ho gahunda yo kugenzura niba koko ababyeyi baganiriza abana babo kugira ngo babagire inama, banamenye ibibazo bafite bityo bakurane umuco uboneye.
Tariki ya 08/01/2013 ubwo Imbuto Foundation yakoreshaga ibiganiro bihuje abana n’ababyeyi bo mu karere ka Burera, mu kubashishikariza kwimakaza umuco w’ibiganiro mu miryango, Bosenibamwe Aimé, yavuze ko ababyeyi n’urubyiruko babyakiriye neza. Ngo isigaye ni ukugenzura niba ibyo bigiye muri ibyo biganiro bazabishyira mu bikorwa.
Yagize ati “…bizasaba ko hashyirwa ho n’uburyo bwo gusuzuma niba koko dutera intambwe, duhereye muri iyi gahunda yo gukangurira ababyeyi kuganira n’abana babo mu miryango.”
“Abayobozi b’inzego z’ibanze: guhera ku mudugudu, ku kagari, bakore imihigo yo gukurikirana ko ababyeyi baganira n’abana babo mu miryango ku bijyanye n’ubuzima bw’imyororokere”.
Akomeza avuga ko ababyeyi bakwiye gutinyuka bakaganira n’abana babo kuko kuva na kera uwo muco wahoze. Kuri ubu impamvu ugenda ugabanuka ni ukubera iterambere. Abayobozi icyo bashinzwe ni ugukomeza gusigasira uwo muco nk’uko Bosenibamwe abihamya.
Guverineri w’intara y’amajyaruguru avuga ko u Rwanda rushyize imbere iterambere rikataje. U Rwanda ruzagera kuri iryo terambere ari uko rufite abanyarwanda bafite ubuzima bwiza.
Ni ngombwa ko urubyiruko ruganirizwa kugira ngo rwirinde SIDA rwifata bitarushobokera rugakoresha agakingirizo nk’uko Guverineri Bosenibamwe akomeza abisobanura.
Imbuto Foundation ifite gahunda yo gushishikariza urubyiruko kwirinda SIDA binyuze muri kamanye yo gushishikariza ababyeyi kuganiriza abana babo kuko umwana akurana uburere umubyeyi yamuhaye.
Ikindi ni uko Imbuto Foundation ifatanya na Association des Jeunes Scolarises Contre le SIDA, ikorera mu karere ka Musanze, mu kurwanya icyorezo cya SIDA mu rubyiruko mu ntara y’amajyaruguru.


text:
Dady maximo mwifurije amahirwe masa uzaduserukire neza.
Waooooooooooow IMANA ishimwe kabisa kandi ndanezerewe pe .!
ibi ni ok.ariko nawe agerageze abazamure mu iterambere.rwose iyi foto iragaragaza ko aba bagore babikora batambika aba star.bagombye kugaragaraho iryo dollar cyane ko bayafite bapfusha ubusa.
Mubyohereze nokiyindi migabane yisi..iburaya naho biraenewe..mureke ibikorerwa iwacu tubiteze imbere.
Ibyo Kabano avuga rwose nukuri hano babigura make ariko byagera iriya Kabano yise IRWOTAMASIMBI doreko anakoresheje inshoberamahanga pe, irijambo nubwambere naryumva irwotamasimbi, ngo bikagerayo bikosha, nubwo byakosha ntacyo icyangombwa nuko abapfakazi bacu babonerwa akazi bakaba busy bakava mubwigunge, Imana ibagirire neza.
e!e! hillary Clinton,akon
Same Sky ni inshuti yanjye cyane. Nkunda ibyo bakora. Nzababwira ko mubashima cyane.
byiza cyane kuba francine yarokoze uko ashoboye agahesha agaciro ibyo bikomo ariko namushima cyane afashije nabanyarwandakazi ndetse nabanyarwanda bakamenya nabo guhesha agaciro ibyo bakora kuko aricyo tubura, mubigaragara nta marketing tuzi kandi dukunda kwirukira ibyo mumahanga kandi hari ibintu byiza iwacu urugero : imitako ya noel yacu ntigurwa hagurwa iyabashinwa, meubles zacu ntizigurwa usanga muri za ministre nibigo bya leta harimo ibyaturutse DUBAI NONE UMUCO WO GUKUNDA IBYA CU UZATURUKA HE ? MUNSUBIZE
Ehee!uyu munyamerikakazi(Francine) azi gukora marketing no guhanga umurimo kbsa!
ni uko ntacyo mfite namuha naho uyu muzungu wazanye uyu mushinga namuhemba pe!yakoze ikintu ntagereranywa!!!kandi kuba bariya ba stars babyambara ni publicite ikomeye cyane, bizahita bikundwa hose ku isi!!!
icyaba kibabaje nuko kubigura inaha byaba babigura intica ni kize ugasanga iyo irwota amasimbi bigura umurengera w'amadorali, turengere agaciro k'ibikorerwa iwacu.
ni byiza pe .bakomereze ago bamaze gutera intambwe igaragara,
Waouuu, proud of them.. Uhoraho abagure.. Akomeze ABAGIRIRE NEZA
Nibyiza kubona hari abakorana naba ba mama kuko bibakura mu bwigunge kandi bikabafasha mukwiteza imbere njye biranshimishije cyane kubona ibyo bakora bikunzwe ku isi hose.


text:
‘’Nta kintu cyiza nko gukora ubukorikori. Ibi bituma umubyeyi abasha kwiteza imbere, abana bakiga amashuri, bityo ntihagire uwiyandarika nkuko bigaragara mu babyeyi bamwe babanebwe’’.
Ibyo ni ibitangazwa na Mukamusoni Antoinette, Perezida wa Koperative y’ubukorikori mu Rwanda COPARWA ( Coopérative de Production d’Artisanat d’Art du Rwanda) ikorera mu Karere ka Muhanga mu Ntara y’amajyepfo, mu kiganiro yagiranye na IGIHE.com kuwa Kane, tariki ya 27 Nyakanga 2012, ubwo twasuraga aha iyo koperative ikora imurikagurisha ry’ibikorwa byayo i Gikondo, mu mujyi wa Kigali.
Mukamusoni Antoinette avuga ko kubera kubura amafaranga, ababyeyi bamwe na bamwe bishora mu ngeso mbi kenshi zibaviramo ingaruka mbi. Uburere ku bana babo bukaba ingume. Urwo ruherekane rw’ingeso mbi rukokama umuryango wose.
Akomeza avuga ko ibi aribyo byatumye abagore bo mu Karere ka Muhanga bishyira hamwe bihangira umurimo wo gukora ubukorikori.
Mukamusoni Antoinette, avuga ko ibikorwa bakora babitoza n’abana babo kugirango ibihangano byabo bitazasibangana, agira ati ‘’Dutoza abana bakiri bato kugirango igihe tuzaba tutakiriho, ibihangano by’Abanyarwanda bitazasibangana. Ibyo kandi bijyanye no gufasha abana gukunda umurimo no kwiteza imbere bategura ejo heza hazaza cyane cyane ko aribo mbaraga z’igihugu cyacu’’.
Koperative COPARWA ikora ibikorwa bitandukanye birimo uduseke, amasiniya, amaherena, ibikomo, n’ibindi byose bikorwa mu birere no mu migegwe.
Iyi Koperative ibasha kugemura ibihangano byabo mu mahanga.
Ikibazo iyi Koperative ihura nacyo, nkuko twabitangarijwe na Mukamusoni, ni icyo kutabona amasaro kuko ava hanze y’Igihugu akaza ahenze. Ubwo twasuraga aho iyi Koperative ikorera imurikagurisha, icyo twabashije kubona ni uko Abanyamahanga aribo kenshi bakunda kugura ibihangano byayo.


text:
Nyuma yo gutangazwa ko haba hari urukundo rudasanzwe hagati ya Marie France, umukinnyi wa filimi w’umunyarwandakazi, na Kigosi Vincent ukomoka muri Tanzaniya nawe ukina filimi, Marie France yatangaje ko nta bucuti budasanzwe buri hagati yabo.
Mu kiganiro yagiranye na IGIHE, Marie France Niragire yabeshyuje ibyari byaratangajwe agira ati “Hagati yanjye na Kigosi nta bucuti budasanzwe burimo, kuko twavuganaga cyangwa tuvugana nk’inshuti zisanzwe. Kigosi tuvugana nk’umuntu duhuriye mu kazi. Mbese kuvugana na we ni kimwe n’uko navugana na Oprah cyangwa abandi.”
Marie France yakomeje atangaza ko ibyavuzwe bitamushimishije, gusa ko nta n’ikibazo kinini byamuteye kuko azi neza ko nta kuri kubirimo.
Ubusanzwe Marie France afite umusore bakundana atashatse gutangaza izina, kuko atari umuntu uzwi cyane muri showbiz.


text:
Bimwe mu bintu byahabwaga agaciro mu muco wacu wa Kinyarwanda, harimo n’ingoma kuko niyo yari ikimenyetso cy’ubutegetsi bwa kera ikaba yarasimbuwe muri ibi bihe turimo n’ibendera. Ako gaciro rero ingoma yahabwaga kagaragazwaga n’amagambo yakoreshwaga by’umwihariko ku ngoma.
Ayo magambo rero akaba ari aya akurikira:
Gutangira kuvuga -Gusuka
Kurangiza kuvuga - Gutunga
Kugurwa - Gukoshwa
Kumanikwa - Kujishwa
Gushyushywa - Koswa
Gufashwa hasi - Kururutswa
Kubazwa - Kuramvurwa
Gushyirwaho impu -Kuremwa
Kwikorerwa - Kuremererwa
Gusoza - Gutaha
Gutoboka - Kubyara
Gufatwa - Gusegurwa
Gusaduka - Kurara
Kumeneka -Kuribora
Nubwo rero ako gaciro ingoma yahabwaga n’abakera kubera ko yari ikimenyetso cy’ubutegetsi ikaba yarasimbuwe n’ibendera nyuma y’ingoma ya nyayo agendanye n’ingoma,kuko ingoma ubwazo turacyazikoresha mu bitaramo bya buri gihe. Dukomeze dufatanye rero gusigasira umuco wacu kuko agahugu kibagiwe umuco gasibangana ntigasige uburari.


text:
Umuturage wo mu gihugu cy’u Bufaransa ahitwa Rhône-Alpes, yateje cyamunara inzu y’ibyumba bine ikagira n’ubuso bwa metero kare 100 zishobora guturwaho n’izindi 350 zakorerwaho ibindi.
Iyo nzu ifite ububi buhagije yayishyize ku giciro cy’iyero rimwe [euro], ni ukuvuga amanyarwanda atarenze 880.
Igitangaje ariko, ni uko iyi nzu yayisobanuye nk’iteye ubwoba. Ati «Mu myaka y’1950 iyi nzu yabereyemo ubwicanyi ndengakamere. Abayiciwemo bari inshuti [umusore/umugabo n’umukobwa/umugore], bazizwa ubukungu byavugwaga ko bwayiburiyemo.»
Nyir’inzu akomeza agira ati «Abakoze ubu bwicanyi baba bari abakozi bari baje ku kazi nubwo ibyo bitaremezwa, nyuma yo kubukora bakaba baraburiwe irengero ku buryo nta kimenyetso cyabo na kimwe cyagaragaye.»
Uko byamera kose, iby’iyi nzu ni ibibazo gusa: Guhondagurwa mu madirishya, urusaku ruyumvikanira hafi, ibintu biyigendamo no hafi yayo n’ibindi.
Nyir’inzu icyakora arangiza kugaragaza ibiranga inzu ye abwira abantu kudatinya kuyitangaho ibiciro.
Source: planet.fr


text:
Iki giterane cyateguwe n’umukozi w’Imana Eric Uwayesu bakunze kwita Zouzu umenyerewe mw’Itorero rya Bethesida ku Muhima .iki giterane kizabera kuri Bethesida i Nyamata . akazafatanya n’abandi bashumba batandukanye nka Pastor Rugamba Albert na Pastor Rwibasira Vincent , aba bashumba akaba aribo bayoboye Bethesida Holly Church ku Muhima .
Iki giterane kikazajya gitangira mu mibyizi kuva sa kumi nimwe kirangire kw’isaha ya sa moya . Iki giterane kikazaba gifite umutwe ugira uti “ Kugarurirwa ibyiza byacu “.
iki giterane kizabera I nyamata kurusengero rwa Bethesida . muri kino giterane hazagaragaramo abahanzi benshi bakunzwe hano mu Rwanda nka Emile Nzeyimana ( Papa Emile ), Jimmy Claude , Goreth , Rachel , Bobo Bon Fils , Encle Sam , Senga Emmy n’amakorali atamdukanye nka Bethesida Choir , Right Choir , Boinegers ,.……
Nkuko twabitangarijwe n’abategura iki giterane badutangarije ko kizatangira ku wa kabiri tariki 25 kugeza kuri tariki 30 kamena 2013 .
Mukiganiro na bamwe mubahanzi bazitabira kino giterane , batubwiye ko bagomba kuzitabira iki giterane kandi ko bakeneye kujya guhesha umugisha abakristu b’Inyamata . Papa Emile we avuga ko abazitabira kino giterane bashobora kuzumva indirimbo nyinshi bigeze gukunda nka Mbayeho , Guhinduka ,…..
434 total views, 1 views today
Courage Kdi big up kdi Uwiteka rui kumwe nawe


text:
URUBUGA RW'IMYOROROKERE/Reproductive Health issues
Pages
jeudi 22 novembre 2012
KIBAZO CYO KUGIRA IGITSINA GORE GITOYA (igice cya 1)
1. Tukimara kurushinga, twamaze amezi 17 yose twarahangayitse ndetse twaranumiwe kuko tutabashaga gutera akabariro. Ntitwari twarigeze dukorana imibonano mpuzabitsina na rimwe, twifuzaga kuzayikora mu kwezi kwa buki, ariko kwambereye kubi ku buryo ntazibagirwa, kuko kuyikora byatunaniye. Twahise tujya kureba muganga, maze atubwira ko icyashoboka ari ukumbaga bakagura igitsina cyanjye hamwe na ka karangabusugi, hymen. Twabyemeranyijeho rero, maze mu byumweru bike baba barambaze. Nyuma y’igihe kirekire, numva ndakize nakongera nkagerageza. Nyamara tugerageje, nabwo nasanze bidashoboka ko igitsina cye cyakwinjira mu cyanjye, bitewe n’uko nababaraga cyane kandi nabwo mbona kikiri gitoya.
2. Twembi ntawari warigeze akora imibonano mpuzabitsina, twari twarategereje umunsi wo kurushinga ngo abe aribwo tuzabikora nk’uko Imana ibishaka. Nyamara kuri uwo munsi twatunguwe no gusanga tutabasha kuyikora. Kuva kera nari naraketse ko igitsina cyanjye gishobora kuba ari gitoya, kuko ntabashaga kwinjizamo na tempon, agapamba binjiza mu gitsina mu gihe umukobwa ari mu mihango; nyamara naragerageje pe! Ngiye kureba docteur, nawe ntacyo yamariye rwose. Umuntu wambwiye ngo icyo nkeneye nta kindi ni ugukomeza guhatiriza! Ubwo rero nyine twaratashye tujya kugerageza nk’uko yabidusabye, nyamara ntacyo byigeze bitanga, kuko iyo uw’iwanjye ashatse kuyisunikiramo gato rwose bihita bimbabaza cyane. Muri make nsa naho mfite igitsina kidakwiranye nayo. Ubu nakora iki koko?
3. Njye numva naratsinzwe pe! Nibaza impamvu ntashobora gutera akabariro nk’abandi. Ariko ikimpangayikishije kurushaho, ni uburyo byahangayikishije umugabo wanjye. Tumaranye imyaka 4, ariko na nubu sindabasha kumureka ngo yinjire igihe dutera akabariro! Ubuse urukundo rwe nzarugarura nte koko? Ntekereza ko kuba narahoraga mpangayikishijwe n’umuntu wamfata ku ngufu aribyo byaba byarabinteye. Ubuse birashoboka? Mama yahoraga antesha umutwe ngo ninshinge urugo nshinge urugo, ariko se ubu noneho ko nshimye ko narushinze, nzabyara gute?
Biranashoboka ko hari igihe umugore ashobora gutangira kumva igitsina cyabaye gitoya, agatangira no kuribwa igihe cy’akabariro, nyamara bitarahozeho. Umva ubuhamya uyu mugore atanga:
4. Dushyingiranywe ubu hashize imyaka 9, tukaba dufite abana babiri beza cyane. Ariko akazi kenshi ndetse na responsabilités z’urugo bituma tutabonana uko bikwiriye. Nyamara n’ubwo mu minsi ishize umwanya waburaga wo gutera akabariro, ubu bwo ntibicyinashoboka noneho! Niba ari ako kazi kenshi kabiteye, niba ari ukumara igihe kinini ntacyo dukora, noneho ubu hashize umwaka nsigaye njya kugerageza kubikora nkababara! Byatangiye numva uburyaryate cyangwa se ibimeze nko kubabuka mu gitsina igihe turimo dutera akabariro. Ibi byanteye kugira ikibazo maze uko nongeye nabwo nkababara. Kwa muganga icyo bantegetse ngo ni ukuzajya ngerageza gukoresha amavuta menshi yo kongera ububobere, kandi ngo umugabo wanjye nawe akarushaho kuntegura cyane. None ubu aho kugirango icyo kibazo gikemuke, ahubwo wagirango igitsina cyanjye cyifunga umunsi ku munsi, ku buryo ubu noneho tutagitera akabariro na mba kuko bidashoboka. Ubu nakora iki koko ko mbona umugabo wanjye ashobora kuzagera aho akarambirwa kwihangana?
Hari ubwo noneho ibibazo nk’ibi bivuka ari uko umugore amaze kubyara. Uru ni urugero:
5. Njye mu ntangiriro nari muzima rwose, kandi ntera akabariro nta kibazo. Twarabikoraga bikaturyohera pe. Kugeza igihe nabyariye umwana wanjye w’umukobwa. Nabyaye neza, n’ubwo bwose nababaye cyane. Ndetse na docteur wambyaje yanyitayeho cyane. Barambwiye ngo narakize neza nta kibazo, ngo nshobora kongera ngatera akabariro. Nyamara wagirango igitsina cyanjye cyifunga buri munsi, kuko buri gihe uko duteye akabariro agashaka kwinjira byanga pe! Numva bimbangamira cyane. N’ubwo bwose umuganga ansuzuma akambwira ngo nta kibazo na kimwe mfite, ariko njye mba mbibona ko umubiri wanjye wo uri kubivuga ko hari ikibazo. Dufite umwana w’umukobwa mwiza cyane, ariko simbasha no kumwishimira kubera ibyo bibazo byo kutabasha kwishimira gutera akabariro nka mbere. Nifuza cyane rwose ko byasubira uko byahoze.
Iki kibazo cya vaginismus nanone gishobora kuvuka nyuma y’uko umwe mu bashakanye aciye undi inyuma:
6. Umunsi mubi ntazibagirwa mu buzima bwanjye ni igihe namenyaga ko umugabo wanjye anca inyuma. Twari tumaranye imyaka itandatu tubana, ariko byaranshegeshe cyane kuko namwizeraga bikomeye. Ariko icyanshimishije ni uko uwo muntu yahise amureka, maze yiyemeza guhinduka. Ni uko tujya gushaka umucounselor (counselor), cg se umujyanama, ngo adufashe kongera gusubira mu buzima twahoranye mbere. Imana rwose yadukoreye ibitangaza, maze umubano mwiza n’urukundo mu rwacu uragaruka. Ariko hari ahantu hamwe gusa byanze. Mu gutera akabariro! Byarananiye kongera kumwizera kuri iyi ngingo pe. Ku buryo iyo dutangiye, mpita mwimajina (imaginer) arimo aterana akabariro na wa mugore, maze ubushake nari mfite bwose bugahita bugenda. Kuri ubu iyo duteye akabariro ndababara pe. Ariko nanze kubibwira umugabo wanjye kuko ntifuza kumudesova (decevoir). Inshuro nyinshi iyo turangije kubikora ndarira kuko mba nababaye mu byiyumvo ndetse no mu mubiri. Nagerageje kubibwira docteur, nyamara yankoreye ibizamini byose abura ikintu na kimwe kitagenda. Maze avuga ko ubwo wasanga hari ibibazo dufite tutaracyemura. Ubu hashize ibyumweru bike noneho tugerageje gutera akabariro biranga burundu. Ni uko mbura icyo mvuga ariko mbwira umugabo wanjye ko ahari ari ukubera ko nari naniwe cyane. Kuva icyo gihe natangiye kumwihunza, ariko numva nanone ntatuje kubera kuba yaranshiye inyuma mu gihe cyashize ntahwema gutekerezaho, nyamara yarahindutse pe! Kuri ubu turakundana rwose. Ubuse ko ntashaka kongera kumutakaza nzabigenza nte?
Nanone, iyo umugore amaze gucura, ashobora kuba yagira ibibazo byo kubabara mu gitsina igihe arimo gutera akabariro, nyamara siko biba ku bagore bose. Umva ubuhamya bw’uyunguyu:
7. Nari mbizi neza ko uko umuntu agenda asaza ubuzima buhinduka, ariko ibingibi byo ntibisanzwe pe! Muri make natangiye gucura nkiri muto, ku myaka 40 gusa. Ni uko imisemburo yanjye nayo ihita igenda burundu! Njye n’umugabo wanjye twari dusanzwe dutera akabariro ku buryo bushimishije cyane, ndetse twumvaga tuzanarushaho ubwo abana bacu bari kuzaba barangije kwiga amashuri yabo yisumbuye. Nyamara bakirangiza nibwo imisemburo yanjye yahise inkuraho amaboko! Nahise ntangira kumagara mu gitsina ku buryo bukomeye cyane, kugeza aho n’ubwo twakoreshaga amavuta yo kudufasha kongera ububobere ariko bitigeze bigira icyo bitanga, ntibyambuzaga kubabara igihe cyo gutera akabariro. Muganga yambwiye ikijambo ntashakaga kumva, ngo “n’ubundi ibi ni ibisanzwe ku bagore batangiye gusasa!” Ah! Sinifuzaga ko ambwira ko nshaje! Ni uko cyakora akomeza ambwira ko ngo nawe abizi neza ko hari abagore bageza no mu myaka ya za 60 na 70 ndetse ikaba yanarenga, bagitera akabariro nta kibazo. Ubu ngize imyaka 48, numva nkiri muto rwose sinifuza ko nabihagarika aka kanya, Nyamara uko ngenda ndushaho gusasa, niko ngenda ndushaho kuribwa iyo ngerageje!
Ikibazo cya vaginismus nanone gishobora kubaho igihe habayeho gufatwa ku ngufu.
8. Mfite imyaka 24, sindarushinga. Ariko kandi nigeze gukundana n’abahungu bake ndetse tunakorana imibonano mpuzabitsina kandi bigenda neza. Nyuma yaho, mfite imyaka 22, naje gusohokana n’ikigabo kimwe, maze kiza kumfata ku ngufu. Niyibuka kimaze kumfata ndambaraye ahongaho, numva nabaye umwanda kandi nabaye n’igikoresho. Kuva ubwo nagerageje gukundana n’abandi bahungu, ariko bikananira kubagira inshuti nyazo kuko numvaga binteye ubwoba. Nyamara ubu hashize amezi atatu mpuye n’umuhungu mwiza cyane, utandukanye n’abo bose, ku buryo numva naramukunze pe! Ariko naratunguwe tugerageje gukorana imibonano mpuzbaitsina ngasanga bidashoboka! Kugeza ubu simbyumva habe na mba! Mbere ntarafatwa ku ngufu nakoraga imibonano nta kibazo, ariko kuri ubu nyuma y’icyo kibi cyambayeho, nihuriye n’umusore udasanzwe, none byananiye kubikora! Ese hari ikintu cyaba gikiza ibikubaho nyuma yo gufatwa ku ngufu koko?
Ngayo nguko. Mu bice bitaha tuzakomeza tureba noneho ibi byose ikibitera, ndetse tunarebe niba bivurwa.


text:
Rwanda : Ni gute wahunika ubwatsi ngo bumare igihe kirekire uzabuhe amatungo yawe mu gihe cy’ibura ryabwo?
Menya uburyo wakwizigamira ubwatsi kugira ngo amatungo yawe atazasonza mu gihe cy’izuba
Hari ubwatsi bushobora guhubikwa”silage making”. Ubwatsi buhunikwa muri ubu buryo ni nk’urubingo,ibigori n’amasaka. Ibinyamisogwe nabyo bishobora kuvangwa n’ibinyampeke mu gihe cyo guhunika kugira ngo byongererwe intungamubiri. Ibyo binyamisogwe ni nka lab lab,Mucuna n’ibindi nk’uko tubikesha imfashanyigiosho ya RARDA,ubu yabaye ishami rya RAB ku bijyanye noguhunika ubwatsi bw’amatungo.
Uko guhubika ubwatsi bikorwa
Ubwatsi bugomba gutemwa bugeze mu gihe cyo kuba bufite intungamubiri zihagije. Urugero nk’ibigori bigomba gutemwa igihe ukana ugasanga akabuto kazana amata naho urubingo rugomba gusarurwa rugeze mu burebure bwa metero 1 kugeza kuri metero imwe n’igice (1m-1,5m) z’uburebure. Hakorwa umwobo ruzahubikwamo.
Kugira ngo umwuka utinjira mu mwobo,hakorwa ibi bikurikira:
ü Gucagagura ubwatsi mu duce twa santimetero 5-10 kugira ngo butsindagirike neza;
ü Gutsindagira ubwatsi nyuma ya buri cm20 kugeza umwobo wuzuye neza;
ü Gukoresha umwobo ufite impande zigororotse;
ü Kuzuza neza hagati kugira ngo mu mpande hatsindagirike neza;
ü Batsindagira buri kirundo n’ibirenge cyangwa bagahirikaho ingunguru bujujemo amazi kugira ngo iremere;
ü Bagenda buzuza hagati ya cm20-cm30 bagatsindagira;nyuma yo kuzuza baba bashashe mu mwobo shitingi barenzaho iyindi shitingi nyuma bakarenzaho ubutaka kugira ngo umwuka uheremo;
ü Gufunga neza umwobo n’ihema riremereye bakarenzaho ibisinde n’ibitaka”uburebure bwa sentimetero 50)bituma gutsindagirika bishoboka kandi umwuka ntiwinjiremo;
ü Iyo ihema ricitse,umwuka winjiramo ugatuma ubwatsi buhunitse bubora. Si byiza ko amatungo kuko byagaragaye ko atari byiza kandi byagabanya n’umukamo;
ü Ubwatsi buhugutishije neza usanga bwenda gusa n’icyatsi cyumye cyangwa kibisi,cyangwa se ibara riri hagati y’urucaca n’igitaka kandi bufite impumuro ikaze ariko itari mbi.
Ni ngombwa gukoresha ubwatsi bufite amazi make,ni ukuvuga bwahongeshejwe nibura amasaha 3 cyangwa 4. Ni ngombwa kandi gukoresha ubwatsi bufite ibinyamasukari bihagije nk’ibinyampeke binyuranye. Ibinyamisogwe bigomba guhongererwa bivangwa n’ibinyampeke (1/3 kuri 2/3) cyangwa umushongi w’ibisheke. Byaba byiza hakoreshejwe ubwatsi budafite intungamubiri nyinshi kugira ngo butabora. Ni ngombwa kurinda umwobo ibitaka byatuma ubwatsi bubora. Ni ngombwa guteganya umuyoboro mu ndiba y’umwobo utuma amazi akamuka mu bwatsi asohoka hanze. Ni ngombwa kuzuza umwobo vuba vuba mu gihe cy’umunsi 1 cyangwa 2 bibuza ubwatsi gutakaza intungamubiri bitewe no guhumeka. Umworozi agomba kuzitira umwobo kugira ngo awurinde amatungo n’abantu.
Ibyiza byo guhubika
Kubika ubwatsi biroroha kandi ntibigombera umucyo w’iminsi 2 nko kubwumisha ku zuba. Gukoresha amoko y’ubwatsi atanga umusaruro mwinshi kandi adashobora kumishwa nka tiribusakumu,urubingo,ibigori,amasaka n’andi. Ubwatsi bushobora kubikwa mu gihe cyiza bukungahaye ku ntungamubiri. Ubu buryo butuma habikwa amababi yose cyane ay’ibinyamisogwe nubwo bibikika bigoranye ku mpamvu z’ingufu nkeya bifite ugereranije n’ibyubaka umubiri. Mu rwego rw’imirire hatakara bike ugereranije no kumisha kandi burika neza. N’ahanyu rero borozi kwita ku matungo yanyu muyakorera ibikwiye byose ngo atange umusaruro uhagije kandi ase neza.
Shortlink:


text:
Vitamini B1
Vitamini B1 cyangwa Vitamine B1
Aho ikomoka : ibinyampeke cyane cyane ibimeze (céréales germés), umuceri, amatunda (cyane cyane mu maronji-amacunga), amashereka n’amata y’inka, umutonore wa soya, lantiye (lentilles), ubuki.
Ingorane zibaho iyo yabuze : habaho imivurungano mu bwonko, irangwa no kuribwa mu mutwe rimwe na rimwe w’uruhande rumwe, ibijaganyuro mu ntoki no mu birenge, guhondobera, kugira ibyuya birenze urugero nta mpamvu igaragara, kugabanuka k’ubushyuhe bw’umubiri. Habaho kandi imivurungano mu nzira y’ibiryo, irangwa no kubura ipfa ryo kurya (anorexie), kugira iseseme, kuruka, kugabanuka kw’imisemburo yo mu gifu n’amara, bigakorana imbaraga nke, kwituma impatwe (constipation). Habaho n’imivurungano mu mikorere y’inyama z’umubiri, irangwa no gucika intege, kuremara bimwe mu bice by’umubiri (paralysie). Hari n’imivurungano mu migendere y’amaraso, irangwa no guhumeka nabi ubura umwuka, umutima ukabyimba, gucika intege. Iyi vitamini irakenewe cyane mu mikorere myiza y’ubwonko.


text:
Rwanda | Nyamasheke: Umurenge wa Bushekeri wemeye kuzatanga miliyoni zisaga gato 6 mu kigega Agaciro.
Nyuma y’uko hatangijwe umuhango wo gushyigikira “Agaciro development Fund” ku rwego rw’akarere ka Nyamasheke tariki ya 31/08/2012, abitabiriye ibirori bakiyemeza kuzashyiramo amafaranga y’u Rwanda asaga miliyoni 280, ubu noneho hakurikiyeho kubitangiza ku rwego rw’imirenge.
Ni muri urwo rwego kuri uyu wa gatatu tariki ya 12/09/2012, iki gikorwa cyabereye mu murenge wa Bushekeri maze nyuma yo gusobanura imvo n’imvano y’icyo kigega byakozwe n’Umunyamabanga Nshingwabikorwa w’Umurenge wa BUSHEKERI, Bwana MUNYANKINDI Eloi, hagakurikiraho kwitanga ku bari bitabiriye uwo muhango bagizwe n’abafatanyabikorwa batandukanye nk’abacuruzi, amakoperative, abikorera, abahinzi-borozi n’abagize Sociéte Civile.
Muri uwo muhango hagaragaye ababyeyi bari baje gusaba Service ku murenge bagasanga icyo gikorwa kirimo nabo bagahita batanga iyabo nkunga, aha tukaba twavuga nk’Umukecuru witwa NYIRAMPAKANIYE Catherine watangiye abana be babiri buri wese ibihumbi bibiri na maganatanu (2500 frw), nawe akitangira ibihumbi bitanu (5000 frw) byose bikaba ibihumbi icumi (10000 frw), uyu akaba yari umwe mubatishoboye bubakiwe mu mwaka wa 2008.
Ku ikubitiro abacyitabiriye bahise biyemeza kuzatanga amafaranga y’u Rwanda asaga miliyoni esheshatu (6,147,000), muri yo bakaba bahise batanga ibihumbi 219, nk’uko bitangazwa n’umunyamabanga nshingwabikorwa w’umurenge wa Bushekeri, Munyankindi Eloi.
Munyankindi akomeza avuga ko igikorwa nk’iki kizakomereza mu tugari tugize uyu murenge minsi iri imbere.
Bwana BUGINGO Eric, Umujyanama muri komite y’Agaciro Development Fund ku rwego rw’Akarere, akaba n’umuyobozi w’uruganda rw’icyayi rwa GISAKURA wari uhagarariye Akarere ka Nyamasheke, mu ijambo rye yashimiye abitabiriye iki gikorwa ku bwitange bagize.
Yabibukije ko bagomba kugira icyerekezo kuko batagomba guhora bategereje akimuhana. Yasabye kandi abari aho gusobanura neza iby’iki kigega abibutsa ko kugira icyo utanga ari ubushake bushingiye ku kwihesha agaciro.
Ikigega Agaciro development fund cyashyiriweho kwihutisha iterambere abanyarwanda babigizemo uruhare ku bushake, abanyarwanda b’ingeri zitandukanye bakaba bakomeje kwitabira kugishyigikira.


text:
Nyabihu: Ahereye kubyo amaze kugeraho aratanga ubuhamya bwo gukorana n’ibigo by’imari anabishishikariza abandi batarabyitabira
Karangwa Timote, umwe mu baturage baba mu murenge wa Karago mu karere ka Nyabihu mu Ntara y’Iburengerazuba. Nyuma yo gukorana n’ibigo by’imari akaba amaze kugera ku iterambere,yishimira kumenyesha abandi baturage bagenzi be ibyiza byo gukorana n’ibigo by’imari no kuzigama, dore ko avuga ko ariyo soko y’iterambere rirambye.
Binyuze mubyo amaze kugeraho abikesha gukorana n’ibigo by’imari,Karangwa yishimira kugira abandi inama yo gukorana nabyo ngo bagera ku iterambere rirambye
Karangwa avuga ko mu buhamya bwe,yatangiye gukorana n’ibigo by’imari azigama,abibera umukiriya mwiza. Byatumye nawe yizerwa ndetse atangira gupanga imishinga yakora yamuteza imbere mu buzima.
Nibwo yatangiye kwaka inguzanyo mu bigo by’imari yakoranaga nabyo birimo SACCO ndetse na Banki y’abaturage. Mu nguzanyo yahawe, yadutangarije ko yaguzemo inka 3 ubu atunze zimufasha muri byinshi, yanaguze ikibanza ahitwa I Rugerero muri Rubavu, ubu yatangiye kubaka.
Karangwa yakomeje adutangariza ko yanubatse Biogaz ku buryo mu gucana,mu guteka bitamugora. Bitewe n’uko inguzanyo yafashe yarangije kuyishyura, afite gahunda yo kwaka indi nguzanyo akanazana amazi mu rugo iwe, bityo binyuze mu gukorana n’ibigo by’imari,ubuzima bugakomeza kuba bwiza,n’iterambere rikihuta.
Bitewe n’ibyo yagezeho,Karangwa avuga ko byose abikesha gukorana n’ibigo by’imari kuko iyo atabigana ntacyo yari kugeraho. Iyi akaba ariyo mpamvu,ashishikariza bagenzi be bose batarakorana n’ibigo by’imari,bakaba bifuza gutera imbere,ko babigana. Bagatangira bafunguza konti,bakizigamira,bakaba abakiriya beza.
Ibyo bizatuma bizerwa n’ibigo by’imari bityo nibaka inguzanyo bitumen bazihabwa,babashe gushyira mu bikorwa imishinga iri mu ndoto zabo nta mbogamizi. Binyuze mu kudahemuka no kwishyura neza,bizatuma bagenda barushaho gukorana n’ibigo by’imari,bagere n’aho batatekerezaga kuzagera.
Karangwa anakomeza avuga ko bitewe n’uko abaturage bamaze kugenda bamenya ubwiza bwo gukorana n’ibigo by’imari,muri Karago ahitwa muri Santire ya Busoro y’Abasinga babashije kwikururira umuriro bitewe no gukora imirimo itandukanye byatumye bishyira hamwe bahabwa inguzanyo,abandi ngo biyubakiye amazu ,baguta amasambu n’ibindi.
Gushishikariza abaturage kuzigama no gukorana n’ibigo by’imari ni umusingi w’iterambere rirambye,kuko uhera kuri duke uzigama tugashyira tukagwira. Abageze ku rugero ruhanitse rw’iterambere,nabo bakaba babikesha gukorana n’ibigo by’imari nk’uko umuyobozi w’akarere ka Nyabihu wungirije ushinzwe iterambere ry’ubukungu n’imari,yabitangarije abaturage mu cyumweru cyo kuzigama “Zigama week”.
Hakaba hashize igihe kirenga ibyumweru bibiri,abaturage b’akarere ka Nyabihu bashishikarizwa kuzigama cyane cyane hitabwa ku batakoranaga n’ibigo by’imari. Ikigamijwe akaba ari uko bava kuri 46% bri bariho batangira ubu bukangurambaga bakaba bagera kuri 60% by’abakorana n’ibigo by’imari,ndetse nako kakaba kanarenga.


text:
Mu gihe cy’igerageza rya Gahunda ya Hanga umurimo yatangiye mu mwaka wa 2011, hagaragaye imishinga itarishyuye neza inguzanyo yishingiwemo n’ikigega cy’ingwate BDF mu mabanki. Mu mbogamizi zagaragaye, ngo harimo imyumvire y’abaturage batamenye neza amakuru y’iyi gahunda.
Gahunda ya Hanga umurimo itangira, hari abaturage bayitabiriye bibwira ko amafaranga atangwamo ari inkunga itishyurwa Leta yageneye abaturage. Bamwe bafashe inguzanyo mu mabanki bishingirwa 75% n’ikigega BDF, ariko ntibabashije kwishyura kuko imishinga yabo itashyizwe mu bikorwa uko yateguwe.
Urugero ni umushinga wo gukora amavuta y’ubuto mu bihwagari, watsindiwe na Rwiyemezamirimo wo mu karere ka Kamonyi ariko umushinga we ugahomba udateye kabiri.
Uwera Maryse, umukozi muri Minisiteri y’ubucuruzi n’inganda ushinzwe inganda nto n’iziciriritse, avuga ko mu gihe cy’igerageza habayeho abibwira ko Hanga umurimo na BDF bitanga amafaranga y’ubuntu. Iyo myumvire ikaba ikwiye gukorerwa ubukangurambaga ngo ikosorwe.
Akomeza avuga ko mi mishinga 168 yahawe inguzanyo mu gihe cy’igerageza; 56 yananiwe kubona ubwishyu. Ngo hakenewe ubukangurambaga ku mikorere ya Hanga umurimo, abaturage bakamenya ko idatanga amafaranga ahubwo ibatoza gukorana n’amabanki.
Cyakoze Hakizimana Claver, umukozi ushinzwe hanga umurimo mu karere ka Kamonyi, atangaza ko indi mpamvu nyamukuru yateye igihombo muri imwe mu mishinga, ari uko abakozi bakurikiranaga Hanga umurimo n’abo mu kigega cy’ingwate BDF batabaye hafi y’abaturage.
Ngo ibi bikaba bigiye gukosorwa kuko kuri ubu hari abakozi bakurikirana imishinga ku rwego rw’akarere ndetse no ku mirenge hakaba hari abajyanama b’ubucuruzi.
Kuva iyi gahunda itangiye mu mwaka wa 2011, mu gihugu hose hamaze gutangwa inguzanyo zisaga Miliyari 4 z’amafaranga y’ U Rwanda, imishinga yahanzwe ikaba ari 1918, ikaba yarahaye akazi abasaga ibihumbi 20.


text:
URUKATSA RUBONYE ABANYARWANDA BAFITE UBUSHAKE BAKARUTUMA KURI KAGAME RWAMWEMEZA IMISHYIKIRANO MU GIHE KITARENZE AMEZI ATANDATU GUSA.
Akishuli Abdallah
Banyarwanda banyarwandakazi,
Nyuma y'aho umukuru w'igihugu cya Tanzaniya Nyakubahwa JAKAYA MRISHO KIKWETE avugiye mu nama yari yahuje ibihugu bigize Umuryango w'Ubumwe bw'Afurika yabereye i Addis Abeba mu mpera za Gicurasi uyu mwaka w'2013, agatanga inama ivuga ko ibihugu bigize akarere k'ibiyaga bigari bikwiye gushyikirana n'abatavuga rumwe na leta z'ibyo bihugu ari naho havugiwe y'uko leta ya FPR-Inkotanyi ikwiye gushyikirana na FDLR, abanyarwanda benshi barambiwe ubutegetsi bwa FPR babisamiye hejuru kuburyo umuntu yakeka ko kuba Nyakubahwa KIKWETE yarabivuze bihagije kugirango bucye iyo mishyikirano itangire.
N'ubwo ntawahakana ko Kuba byareruwe na perezida KIKWETE ko FDLR ikwiye gushyikirana na leta ya Kigali ndetse bwacya bigashimangirwa na minisitiri w'ububanyi n'amahanga w'icyo gihugu cya Tanzaniya wanasobanuye ko iyo mishyikirano idakwiye kugarukira kuri FDLR gusa kuko hariho amashyaka arenze makumyabiri arwanya ubutegetsi bwa Kigali ari intambwe igaragaza ko amahanga atangiye kumva ikibazo cy'u Rwanda, ariko kandi twe dusanga buriya butumwa budahagije kugirango iyo mishyikirano ibeho mugihe Kagame agikomeje kunangira ko atashyikirana n'abo yita ibirohwa abajenosideri n'ibigarasha.
Ikindi twakwibutsa ni uko n'ubwo byaturuka mu minwa y'abaperezida b'ibihugu by'isi yose bitazigera bibaho ko abo baperezida bohereze ingabo z'ibihugu byabo kugirango zize zivugane na Kagame mu rurimi yumva kugirango yemere iyo mishyikirano.
Dusanga abanyarwanda ubwacu dukwiye kwishakamo ubushobozi ndetse n'ubushake mbere nambere bwo kwereka Kagame ko ukwiyemera kwe gushobora kumushiramo mukanya gato nko guhumbya agasigara aririmba urwo mbonye nka Kadafi cyangwa Gbagbo wa munsi batabwaga muri yombi.
Ntakintu gitera agahinda nko kubona abantu b'abagabo bashyitse bubahukwa n'umuntu udapima n'ibiro mirongo ine (« mental and physicaly unfeet » as used to say Intare batinya) akabagaraguza agati abatuka ibitutsi bidakwiriye.
Iyo dutambutsa ubutumwa bw'URUKATSA hari abibwira y'uko ibyo tuvuga ari nko kwikirigita ugaseka cyangwa se akaba ari ukurota izuba riva (hahirwa abemera batabonye…)
Twe abagize URUKATSA tugendera kuri wa mugani wa Kinyarwanda uvuga ngo ak'imuhana kaza imvura ihise.
Bityo rero turakangurira abanyarwanda ko twakwishakamo ubushobozi ubwacu ko twareba kure nka Nyamutegera akazaza ejo tukubaka umusingi udasondetse none ho ibyo bihugu mwibaza niba byadushyigikira bikazatubwirwa n'ibigwi tuzaba twerekanye. Icyo gihe nibimara kubyumva no kudusobanukirwa neza abo turibo bizatwishakira bitubaze icyo twifuza ko byatumarira ndetse bizatubere n'abavugizi kuko tuzaba twabyeretse ko turi intwari atari ibi byo kwandika kumbuga gusa.
turashaka kwereka abanyarwanda n'isi yose ko imbaraga nke zacu zagira icyo zimara kandi zigatuma ibintu bihindura isura mukanya nko guhumbya bityo abiyitaga ibihangange bakisanga barushwa agaciro n'isazi.
Ubwitange bwacu tubukomora kuri Dawidi watsinze Ghoriath akoresheje umuhumetso.
Nta ntwaro n'ubuhangange nk'ibya Ghoriath yari afite ariko yari afite ugushaka guhagije (Détermination) muri we, yarafite ibyiringiro bitewe n'uko yarwaniraga ukuri kandi yari afite ikizere kizira ugushidikanya ko Uwiteka ari kuruhande rwe.
Muribuka mwese ko yari yambaye imyambaro y'ibyuma nka za antibale z'ubu yajya guhangana na Ghoriath akabikuramo kubera kwiringira uwiteka agira ati : « Ndamutse ngiye kurugamba nambaye ibi byuma naba mpinyuye ubushobozi bwawe bwo kundinda »ibyakurikiyeho mwarabibonye.
Dawidi yaratabarutse ahabwa impundu maze abaturage niko kumuvuga imyato bagira bati : Sauli yishe igihumbi ariko Dawid we yishe inzovu…
Banyarwanda banyarwandakazi
Kuki aya marira y'imfubyi n'abapfakazi atadutera ibyiringiro ngo twiyumvemo ubushobozi bwo gutsinda urugamba ?
Kuki agahinda n'intimba byuzuye mu mitima y'inshike zinyanyagiye igihugu bitadushyigura ngo tuve hasi twigobotore ingoyi y'igitugu? kuki amarimbi yuzuye igihugu cyacu n'icy'abaturanyi cya RDC bitadutera ibyiringiro by'uko uwiteka ashaka gukoresha ukuboko kwacu ngo duhoze abo bose bababaye ?
Turabizeza ko dukurikije uko abahungu b'AMACUMU ACANYE bahagaze na moral ndetse n'ubushake bafite bwo guhindura isura y'igihugu cyacu yahindanyijwe na machoyine, igihe kigeze kugirango tumenyeshe abanyarwanda ku mugaragaro ko niba koko bifuza guhinyuza ko URUKATSA RUHARI kandi rukaba rwagira n'icyo rwabasha,baza tugatega intego itari iya nikize mumezi atandatu gusa Kagame ubwe agasaba imishyikirano.
Turashaka guhinyuza abumva ko Paul afite ingabo bibeshya kuko nta n'umwe yabyaye muri abo bose bose.
Abo yita ingabo ze ni abana b'igihugu yagize ingaruzwamuheto bityo bakaba barabuze kibohora bakamwihambiraho by'amaburakindi kuko ntakindi kerekezo babona gisobanutse cyabasusurutsa.
Abo nabo turabizeza ko URUKATSA ruzababera icyanzu cyo kwigobotora ubwo buhake bw'akamasa kaciye inka mu Rwanda kandi twizeye ko igihe nikigera ntakizababuza gutera ingabo mu bitugu URUKATSA bagahindukiza ikerekezo cy'inkoni bitwaje tugafatanya gutsinda umwanzi utubangamiye twese.
Twongere twibutse ko n'iyo twaba dufite gahunda yo kurangaza abanyarwanda, tutari ababurabwenge kuburyo twageza no kurwego rwo kubeshya umuryango wa SADC kandi ejo bashobora kutubaza bati ya nkunga mwatwemereye turayikeneye ugasanga turya indimi.
Turahamagara Abumva nta mpungenge bafite z'uko twatega ko bakwibumbira hamwe tugashyiraho ikigega twakwita Liberation Fund cyamara kugeramo byibura amafaranga angana n'ibihumbi magana atanu y'amaeuro bakaduha amezi atandatu gusa Kugirango twemeze Kagame ubwe asabe imishyikirano.
Twe abagize URUKATSA dushyigikiye byimazeyo inzira y'imishyikirano ndetse n'izindi nzira zakemura ibibazo biciye mu mahoro ariko kandi tukaba dusanga ntawe ukwiye kwirengagiza ko iyo urwana n'ikihebe nka Kagame ugomba kuba wateguye uburyo bunyuranye kandi buhagije bwo kukibuza amahwemo.
Birababaje kubona nta munsi ushobora kwira amaraso atemenetse hirya no hino mu mabagiro ya FPR.
Ese birakwiye ko abanyarwanda bakomeza kwicwa buri munsi bityo tureke bashirire ku icumu turebera?
Si bakuru bacu na barumuna bacu bicwa urw'agashinyaguro ? si abo twashakanye? Si inshuti zacu ?
None se mwumva byahagarara bite ? kandi ryari ? binyuze muyihe nzira ? wa mugani w'umwami w'abidishyi .
Iki kibazo kugeza ubu Kagame yari atarabona umuntu umubonera igisubizo gikwiriye, ubu rero nahame hamwe amenye ko URUKATSA ruje kugirango rumuhe isobanuro byumvikana neza bijyanye n'ibyo bibazo yibaza.
Ngaho ni muve mumagambo mujye mubikorwa murebe ko FPR ubwayo atariyo isaba imishyikirano inabinginga!
Niba mubona mwe ntacyo mwabasha gukora nimushyigikire URUKATSA rubatumikire.
Abwirwa benshi akumva beneyo
Ubu butumwa mwabuteguriwe kandi mubugejejweho n'umuvugizi wa
FPP-URUKATSA
AKISHULI ABDALLAH
Skype: Abdallah.Akishuli
E.mail: amacumu.acanye@gmail.com
Tel :00262(0)639-03-00-23


text:
Basir, Jun na Kobbiabavandimwe batatu babasore bavukana bose bakiri mu mashuri yisumbuye, nyuma yo gushinga itsinda ririmba indirimbo za gospel cyane cyane mu rurimi rw’icyongereza bakoresheje injyana ya Hip Hop basohoye indirimbo yabo ya mbere bise “Ariho” bakaba bayikoranye n’umuhanzi Serge Iyamuremye.
Nkuko twabibwiwe na Serge Iyamuremye uri gukorana niri tsinda ryavutse, yadutangarije ko n’ubusanzwe nawe afitanye isano nabo mu muryango n’aba basore batatu, rero nyuma yo kubona impano ibarimo akaba yarafashe icyemezo cyo gukorana nabo cyane kubera uburyo yakunze uburyo baririmba mu rurimi rw’icyongereza kandi bakora injyana ya Hip hop ibyo abenshi bita kuvuga imirongo.
Umva Single yabo ya mbere "ARIHO" bakoranye na Iyamuremye Serge...
{play}mp3/Ariho.mp3{/play}
Basir, Jun na Kobbi bose ni abasore bakiri batoya doreko umukuru afite imyaka 17naho umutoya akagira imyaka16, bose bakaba bakiri mu mashuri y’isumbuye aho biga ibintu bitandukanye. Naho Iyamuremye Serge, yavutse ku italiki ya 01/09/1990, avukira mu murenge wa Kigarama muri Kicukiro, yavukiye mu muryango ukijijwe, abatizwa mu mazi menshi mu itorero rya ADEPR Nyarugenge muri 2006. Mu buzima bwe bw’ubuhanzi yatangiye kuririmba ku giti cye mu mwaka wa 2007. Nyuma yaje kuza gufatanya n’uwitwa Bahizi Vincent umurimo wo kuririmba mu gihe cy’imyaka ibiri muri groupe yitwaga «Vincent and Serge». Bahizi Vincent yaje kubihagarika ku mpamvu ze bwite, ariko Serge akomeza kugira ishyaka ryo gukomeza umurimo w’Imana ari wenyine kugeza ubu ngubu, akaba afite alubumu yasohoye uyu mwaka wa 2012 yise « Ntamvura idahita” ikaba iriho indirimbo 11. Mu minsi yashize yari yatumiwe mu mugi wa Maputo aho yagiye kuririmba ahitwa Mashava mu gihugu cya Mozambique akaba yarahamaze iminsi 5 hanyuma akaba yarumvise ko yakora ibishoboka aba bana message yabo abantu bayumve cyane cyane ko yumva yifuzako habaho ivuga butumwa no mu bana bacyiri bato kandi bayubaha mu kuri. Aba bana bakaba bafite umugambi wo kuramya Imana mu buryo bwa HIP HOP bemeza ko byashoboka icya mbere ni umutima kandi ngo barifuza kubigeraho cyane bakaba bitwa « A. BOYS »
Patrick K.


text:
Ikilatini
Ikilatini (izina mu kilatini Lingua Latīna) ni ururimi rwavugwaga kera zo mu bice by'amajyepfo yo mu Burayi,mu karere ka Latium mu gihugu kigari cya Roma ya kera. Ubu ni mu Butaliyani. Uru rurimi ni rwaje kubyara indimi nyinshi harimo igifaransa, igisipanyola, igitaliyani n'izindi...
Ubu ntirukivugwa uretse ko hari ibitabo byinshi kandi byuzuye ubuhanga byanditswe mu kilatini bikiboneka.
N'ubwo rutagikoreshwa ariko, hari umwihariko kuri Leta ya Vatikani na Kiliziya Gatolika: nirwo rurimi rwa leta rukoreshwa mu nyandiko mpamo. Ibyo byabaye umuco kuva mu bisekuru byo hambere na n'ubu niko bikimeze biturutse ku mateka ya Kiliziya imaze gushinga imizi mu murwa w'abaromani. Igifaransa nicyo rurimi rwa dipolomasi muri leta ya Vatikani n'ubwo hari ababangukirwa n' igitaliyani.
Ntago ikilatini ari ururimi rwera ku bagatolika nk'uko hari bamwe babigoreka. Ndetse nyuma ya Konsili ya Kabiri ya Vatikani, amasengesho, missa byahinduwe mu ndimi abakirisitu gakondo babasha kuvuga. Bityo na hano iwacu mu Rwanda byinshi byahinduwe mu kinyarwanda.
Contents
Amagambo n'interuro mu kilatini[edit | edit source]
- Heus / Ave – Ndakuramukije -Ndakuramutsa
- Salve – Komera - Ramba - Sugira (Ndakuramukije -Ndakuramutsa) ; nayo ikoreshwa mu gusuhuzanya
- Quomodo vales? / Quid agis? – Amakuru?
- Bene valeo – Ni meza (ndaho, meze neza)
- Quid est nomen tibi? – Witwa nde?
- Nomen mihi est ... – Nitwa ...
- Sic – Yego
- ? – Oya
Imibare[edit | edit source]
- ūnus – rimwe
- duo – kabiri
- trēs – gatatu
- quattuor – kane
- quīnque – gatanu
- sex – gatandatu
- septem – karindwi
- octō – umunani
- novem – icyenda
- decem – icumi


text:
Amahwa ya Kasi
Amahwa ya Kasi (izina ry’ubumenyi mu kilatini Pinus kesiya ) ni igiti gikura vuba cyo muri Aziya, kitajya kiboneka hanze y’aho gihinze. Ibiti bigira uburebure buri hagati ya metero 30 na 35 n’igihimba gishobora kugera kuri metero 1 y’umubyimba. Buri shami rigira amahwa atatu, rimwe rimwe rifite hafi ya santimetero 15 na 20 z’uburebure. Imbuto z’ibi biti (mu ishusho ry’umutemeri) zigira uburebure buri hagati ya santimetero 5 kugera ku 9 noneho intete zikagira hagati ya santimetero 1,5 kugera kuri 2,5.
Inkomoko y’amahwa ya Kasi ni mu karere ka Himalaya: uhereye mu majyaruguru y’uburasirazuba bw’ubuhinde (muri iki gihe hakurwa imbaho gusa mu misozi ya Kasi na naga, muri leta ya Megalayi na Manipuru), mu Bushinwa (Mu ntara ya Yunani), Buruma (Miyanimari), amajyaruguru ya Tayilani, Lawosi, Viyetinamu (Layi Cawu, Langi soni, Cawo Bangi, Kuwangi Ninihi) no muri Filipine (Luzoni). Amahwa yo muri Filipine aboneka mu bwoko bwa Pinus insularis. Mu Bushinwa haboneka ubundi bwoko bwitwa amahwa ya Yunani (Pinus yunanensis). [1]


text:
Iyi ni commentaire yakozwe n’umusomyi wa blog Igituba utarivuze izina, tubanje kumwiseguraho kuba dutangaje iyi commentaire ariko twasanze yagirira benshi akamaro kandi ndakeka nawe yifuza kugira akamaro
Iyi blog yanyu rero ivanzemo ibibi n’ibyiza. Ibibi ni kurarikira abatashakanye gusambana. Ibyiza ni ibisobanuro mutanga ku ndwara mpuzabitsina no ku miterere y’ibitsina byombi. Ariko nabagira inama yo guhindura izina rya blog. Biraruhije kugira ngo umunyarwanda azarangire undi iyi blog. Ngo uzasure blog igituba. No kucyandika jye birantera isoni. Ubwo ntimwashaka irindi zina? Ndabona mukururira urubyiruko mu busambanyi. Cyane cyane ko namwe umuntu arebye amafoto yanyu asanga muri abana. Jyewe ndengeje imyaka 40. Byinshi mubyo mwandika nabiciyemo ndabizi. Urugero nabaha nuko umugore mubana atanyara buri gihe. Nk’iyo arwaje umwana, iyo ahangayikishijwe no kubura akazi, guhomba k’ubucuruzi bwe, kutumvikana n’abaturanyi, abana bamurushya, n’ibindi. Umuntu si imashini wavuga ngo ukanda aha cyangwa se hariya ikaka. Ushobora gukurikiza biriya byose mwavuze, ariko ntanyare. Hashira iminsi wamuganirije neza kandi nta kibazo afite, wapfa gukozaho gusa, akarekura. Kunyara biterwa n’ibintu byinshi. Ikintu ahubwo mukwiye kwigisha abasore benshi ni uburyo bwo gutegura umugore mbere yo gutangira imibonano. Hanyuma kandi ukirinda gusohora mbere ye. Ibyiza wamutegereza mwese mugasohorera rimwe, ndetse kubera ibyishimo hari n’igihe atamenya ko wasohoye kubera byahuriranye. Ni byiza kandi kutihutira kwinjiza imboro mu gituba. Ndababwiza ukuri ko iyo utegereje umugore akayifata akayiyinjirizamo birushaho kuryoha. Kandi agashira isoni akajya akubwira aho yumva hamuryohereye. Ati gumiza aho, aho, ahoooo….Birabanezeza mwembi. Imibonano mpuzabitsina igenze neza ntimara munsi y’iminota makumyabiri. Kandi hatarimo uburwayi bw’umwe muri mwe, mukundanye by’ukuri, mu rugo hari amahoro, mudahangayitse, nta gituma bitagenda neza. Ariko na none abagore bose ntibanyara kimwe. Umugabo ufite abagore batatu, ushobora gusanga muribo harimo umwe utanyara na rimwe uko wamugira kwose. Biva kuri byinshi.
Posted by Anonymous to IGITUBA at June 24, 2008 9:35 PM
COMMENTAIRE YA BANGAMBIKI :Urakoze kuba uduhaye igitekerezo cyawe kandi biragaragara ko uri inararibonye ibyo uvuga bifite ishingiro kandi twabyungukiyemo byinshi. Ariko tujya gushinga ino Blog Igituba twari tugamije kubwira urubyiruko iby’igitsina tudafite ubwoba, wowe ngo no kuvuga igituba birakugora, nyamara uragiswera kikakuryohera, ndetse uranagikunda cyane ku buryo wazanye umugore. Umuco niko umeze ntugire ngo nanjye mu buzima busanzwe nirirwa mvuga igituba uko mbonye nyamara hano kuri net kuko tuba turimo twigishanya nta mpamvu yo gutinya kubivuga kugira ngo ababwirwa bumve neza. Mbese tuzahindure izina rya Blog? Ubu se twayita ngo iki koko, yewe ni ukuri iyi blog ntiyagenewe abantu bose gusa abayishaka kandi ifitiye akamaro bazayisura kandi bayikunde ntawashimisha abantu bose icyarimwe.Ariko information ku guswera no guswerwa n’ibitsina mu kinyarwanda ni ubwiru buhambaye ku buryo njye nashatse ntarabikora ho na mba byabaye kwirwariza byamahirwe ndabishobora, ariko uwasomye iyi blog ahari ntibyamutonda cyane. Urakoze ndagushimiye kandi nabonye ufite n’impano yo kuganira, icyamapa ugashira isoni ukatwibwirira uko babikora. Abasomyi ba blog Igituba baguhaye ikaze
Umugabo Hejuru
Igitagangurirwa!
Umugore Hejuru ahindukiye
Doggy Style
Inyuma muryamye
Umugabo w’umunebwe
Gerageza iyi
Umugabo yabaye Intebe!
Doggy Style umugore aryamye
Gukikira
Position ya Missioneri ivanze na Doggy Style
Amaguru Ku Rutugu
Umugore Hejuru


text:
Nyuma r’urupfu rw’umuhanzi Hirwa Henry wo muri KGB, umuhanzikazi uzwi ku izina rya Zouzou Zoulaika umwana atwite yahisemo ko azitwa Hirwa Henry.
Hirwa yapfuye ku itariki 1 Ukuboza 2012, Zouzou atwite inda y’ukwezi n’igice, afata umwanzuro wo kuzita umwana we Hirwa Henry kubera ubucuti budasanzwe yari afitanye na nyakwigendera. Ariko n’iyo adapfa yari yarabwiye Hirwa ko azita amazina ye umwana we azabyara.
Zouzou avugana na IGIHE yagize ati “Umugabo ni usohoza ibyo yemeye mbonye yitabye Imana kandi ntwite nahise niyemeza kumwita Hirwa Henry.”
Akomeza avuga ko yari inshuti cyane na Hirwa Henry, ku bw’amahirwe n’umugabo we abizi.
Se w’umwana uzitwa Hirwa, nawe nubwo adashaka kugaragara mu itangazamakuru, yemereye IGIHE ko umwana azitwa Hirwa Henry.
Zouzou avuga ko yifuza kuzabona umwana we akura afatira ku mibereho ya Hirwa, ati “Imico yose ya Henry nifuza ko na Henry wanjye yazayigira.”